Nola egiten dira itzulpenak Elia pluginarekin? [3/3] - Domeinuak .eus\nLaguntza artikulu hau WordPress-eko Elia pluginaren funtzionamendu eta erabilera azaltzen duen artikulu seriearen hirugarrena (eta azkena) da, pluginaren instalazioa azaltzen duena. Elia plugina Elhuyar Fundazioak eta PuntuEUS Fundazioak elkarlanean garatutako plugin bat da, WordPress-ekin garatutako webguneentzat. Plugin honek zure webgunea eleanitz bihurtzeko aukera emango dizu, dagoeneko zure webgunean dauzkazun edukiak euskarara itzultzeko aukera eskainiz. Zehazki, itzulpenak gaztelania, frantsesa, ingelesa, katalana zein galizieratik euskarara egiteko aukera ematen du.\nAPI gakoa zehaztuta dagoenean, gaztelania, frantses, katalan, galiziera edota ingelesetik euskararako itzulpenak egin ahalko dituzu. Horretarako, itzuli nahi duzun artikulu edo orrialdera joan beharko duzu.\nWordPress-en editorean irekitzean, eskuineko zutabean “Hizkuntza” atala topatuko duzu. Itzulpena egiteko, “Itzuli dokumentu hau” azpiatalean dagoen taulan Euskara bilatu, eta “+” botoia sakatu, euskarazko orrialdea sortzen hasteko.\nEuskarazko orrialdearen editorean irekiko zaizu. Aukera duzu itzulpena zuk zeuk egiteko, edo Elhuyar Elia itzultzaile automatikoa erabilita. Itzulpen automatikoa egiteko “Itzuli Catalan(e)tik Euskara(e)ra” botoia sakatu beharko duzu. Botoi hori eskuineko zutabeko “Hizkuntza” atalean topatuko duzu, berdez inguraturik. Adibide honetan katalana-euskara itzulpena egiten ari gara. Noski, jatorrizko hizkuntza beste bat bada, botoiaren izenburua era egokian moldatuko da.\nItzulpenaren botoia sakatzean itzultzaile automatikoari eskaera bat egingo zaio eta handik segundu gutxira euskarazko itzulpena agertuko da izenburu eta testuan. “Argitaratu” botoia sakatzean euskarazko orrialdea zure webgunean argitaratuko da. Horren aurretik, baina, komeni da itzulpen automatikoa errebisatzea, egon daitezkeen akatsak zuzentzeko.\nProzedura berdina jarraituz nahi bezain beste orrialde eta artikulu itzultzeko aukera dago. Hala ere, testu kopurua bereziki handia denean baliteke itzultzailea erabiltzeko mugak izatea, eta ordainpeko bertsioa erabili behar izatea. Horrela bada, info@elia.eus helbidean lagunduko dizute.\nHizkuntz hautatzailea gehitzeko\nItzulpenak prest daudenean zure webgunea eleanitza izango da eta bisitariek webgunean ezarritako edozein hizkuntzatan irakurri ahalko dute zure edukia. Era lehenetsian zure webgunearen hizkuntz nagusian erakutsiko zaizkio edukiak webgunea lehen aldiz bisitatzen duten erabiltzaileei. Hizkuntz lehenetsia eta erabiltzaileak nahiago duen hizkuntza berdina ez diren kasuetarako komeni da webgunean hizkuntz aldatzailea gehitzea, erabiltzaileei aldatzeko aukera errazteko.\nElia pluginak webgunean hizkuntz aldatzaile bat gehitzeko aukera ematen dizu. Gehitzeko, WordPress-en kudeaketa paneleko ezker zutabean “Elia” aukera sakatu behar duzu.\nHautatzailea gehitzeko aukera ezberdinak dauzkazu, webgunearen menu batean kokatzeko, WordPress-en widget batean, orriaren oinean, edo zuk aukeratutako kokapen batean (aukera honek programazio jakintza eskatzen du). Horietako aukera bakoitzean hizkuntz hautatzailearen itxura aldatzeko aukera izango duzu, zure webgunearen itxurarekin bat datorren diseinu bat gehitu ahal izateko. Hauek dira hautatzaileak izan ditzakeen kokapenak:\nMenu batean: zure webgunean menu bat eduki behar duzu aukera hau baliatzeko, edo menu bat sortu. Bat baino gehiago baduzu, hautatzeko aukera izango duzu.\nWidget batean: WordPress-eko txantilioi bakoitzak widget-ak kokatzeko kokaleku ezberdinak ditu. Zure txantilioiak ahalbidetzen dituen txantilioi horietako batean gehitu dezakezu.\nWebgunearen oinean: aukera honekin zure webgunearen footer-ean kokatu ahalko duzu hizkuntz hautatzailea.\nZuk aukeratutako kokapen batean: aukera hau baliatzeko komenigarria da programazio jakintza izatea. Artikulu honetan azaltzen da xehetasun handiagorekin.\nAukeratzen duzun kokapena aukeratzen duzula, hautatzailearen itxura moldatzeko aukera izango duzu. Aukeren artean kolorea eta hizkuntzak adierazteko modua (banderen bidez, hizkuntzaren izena erabilita, etab.) konfiguratu ahalko dituzu.\nArtikulu hau Elia pluginari buruzko artikulu serieko azkena da, aurreko aleak hemen ikus ditzakezu.


Dimako Udagoieneko Eskupelota Txapelketea hilaren 2an hasiko da\nBertan 16 jokalarik hartuko dabe parte eta hiru jardunalditan jokatuko da; urri bigarrenaren 2, 9 eta 16an, hain zuzen be, arrastiko 18:30ean. Jardunaldi bakotxean hiru partidu jokatuko dira. Gizonezkoak partidu bi jokatuko dabez: Promesa mailakoak binakakoa eta Elite mailakoak buruz buru lau t'erdikoa. Andrak, lau t'erdikoan neurtuko dira.\nLehenengo saioan, Promesa mailako Xabier Beitia eta Ibai Cimadevilla, X. Rekalde eta Arbaizaren kontra neurtuko dira. Lau t'erdiko partiduetan, Arrate Bergara eta Naroa Agirre izango dira aurrez aurre lehenengotik, eta Gaizka Karregal eta Aitor Etxebarria gero.\nHurrengo saioan, urri bigarrenaren 9an, binakako partidua Enok Iglesias eta Etxebarria II.ak, Olaizola eta Beitiaren kontra jokatuko dabe. Nora Mendizabalek, Ainhoa Ruiz de Infante izango dau aurkari. Riol eta Larrinagaren arteko norgehiagokeak emongo deutso amaierea egun horretako jaialdiari.


Etxebizitza-lege berriak pertsona guztien etxebizitza-eskubidearen alde egin nahi du, babestutako alokairua eta birgaitzea sustatuz\nlege proposamena etxebizitza birgaitzea babestutako alokairua Nafarroa\nEtxebizitza-lege berriak pertsona guztien etxebizitza-eskubidearen alde egin nahi du, babestutako alokairua eta birgaitzea sustatuz asteartea, 2016.eko ekainak 28\nGobernua sustengatzen duten lau taldeek Parlamentuan babestuko duten proposamena aurkeztu du gaur eguerdian Laparra lehendakariordeak\nEskubide Sozialetako lehendakariorde Miguel Laparrak lege-proposamen bat aurkeztu du gaur eguerdian "herritar nafarrek etxebizitza duin eta egoki bat izateko eskubidea gauzatu ahal izateko", testu honen atarian esaten den moduan; testu hori legealdi honetarako Foru Gobernuko programa-akordioa izenpetu zuten lau taldeek babestuko dute.\nProposamen honetan Eskubide Sozialetako Departamentuko Etxebizitza Zerbitzuak ere parte hartu du, eta haren bidez, egungo legeria aldatu nahi da pertsona guztiek etxebizitza duin bat izateko eskubidea sustatzeko asmoz; horrekin batera, babestutako alokairua sustatu nahi da prezioak jaitsiz eta etxebizitza berria bultzatuz; eta beste jarduera batzuk erraztea, eraikinen birgaitzea adibidez, laguntzak jasotzeko baldintzak malgutuz edo diru-laguntzak hobetuz, besteak beste.\nJasotzen diren beste neurri batzuk dira: etxebizitza berriak kooperatiben bidez sustatzea; edukitzeko formula berri bat arautzea, "erabilera lagatzea" adibidez; etxebizitza-politiken diseinuan partaidetza publikoa erraztea eta higiezinen efizientzi energetikoa hobetzea.\nLege-proposamen hori Miguel Laparra lehendakariordeak aurkeztu du Nafarroako Parlamentuan; harekin batera izan dira ere, Isabel Aramburu (Geroa Bai), Asun Fernández de Garayalde (EH Bildu); Mikel Buil (Podemos); eta José Miguel Nuin (Izquierda-Ezkerra).\nEtxebizitza bat izateko aukera erraztea\nAipatu den moduan, testu honen helburuetako bat Nafarroako herritar guztiek etxebizitza bat izateko aukera izan dezaten da "modu irmo batean" babestutako alokairuko etxebizitza sustatuz eta prezioak "nabarmen jaitsiz", Laparra lehendakariordeak ziurtatu duen moduan.\nBabestutako alokairua sustatzeari dagokionez, lege-proposamenak errentak % 8,05 eta % 14,67 artean jaistea aurreikusten du 2015eko prezioekin alderatuz. Zenbateko horiek 2017an izoztuta izango dira, eta KPIren arabera eguneratuko ziren. Hala, babestutako etxebizitzen errentamenduko kontratu berriei aplikatu beharreko hasierako gehieneko errenta Iruñerrian 5,40 euro izango da etxebizitzaren m2 erabilgarri bakoitzeko, eta 60 euro garajeko azalera guztirako eta 2 euro trasteleku eta gainerako eranskinen m2 bakoitzeko. Nafarroako gainerako udalerrietan, alokairuaren gehieneko prezioa 5,10 izango da etxebizitzaren m2 erabilgarri bakoitzeko, eta garaje eta trastelekuetarako kopuru berak mantentzen dira.\nHalaber, lege berriak % 23 eta % 30 arteko diru-laguntzak jasotzen ditu babestutako alokairuko etxebizitza berriak sustatzeko, eta % 50eko diru-laguntzak aurreikusten dira beraien etxe hutsak birgaitzen dituzten toki-erakundeetarako (alokairuan jartzeko).\nTestuak babestutako etxebizitzaren errentatzaileentzako betebeharrak finkatzen ditu, hau da, maizterrei erkidegoetako edo antzekoetako gastuen gainean eman beharreko informazioari buruzkoak; "hala, kudeaketako gardentasuna hobetuko da", Laparra lehendakariordearen arabera. Proposatutako beste neurri bat da etxebizitza bat babestutako alokairu izaten jarraitzeko aukera izatea kalifikatu zen babes-epea amaitu ondoren ere.\nEtxebizitza Programa berriak eta lege honek jasotako alokairuko jarduerek aurreikusten dutenez, datozen bost urteotan babestutako alokairuko etxebizitza-parkean 1.600 etxe gehiago izango da; "horrenbestez, etxebizitzen alokairuan egun dagoen eskaera sozial handiagoari erantzun ahalko zaio, Miguel Laparrak ziurtatu duenez.\nEtxebizitzen birgaitzea sustatzea\nLaparra lehendakariordeak aurkeztutako testuak ere eraikin eta etxebizitzen babestutako birgaitzea bultzatu nahi du, xede horretarako laguntzak areagotuz (% 5 eta % 40 artean, kasuen arabera), eta "egoera horrek ondorio oso garrantzitsuak ditu enpleguaren sorreran nahiz efizientzia energetikoaren hobekuntzan eta pobretasun energetikoaren prebentzioan", esan du Eskubide Sozialetako lehendakariordeak.\nGainera, ondorengo baldintza kentzea aurreikusten da: beste etxebizitza bat ez izatea birgaitzeagatiko laguntzak eskuratzeko eta laguntzen zenbatekoak hobetzea.\nKolektibo zehatz batzuetarako diru-laguntzak hobetzea ere proposatzen du: 65 urtetik gorakoentzat, bereziki, mugitzeko desgaitasun handia duten pertsonentzat, familia ugarientzat, genero-indarkeriako biktimentzat eta terrorismoko biktimentzat.\nHalaber, diruz lagundu daitezkeen obretan xahutu beharreko gutxieneko zenbatekoa murriztea proposatzen du, berariazko laguntzen lerro bat finkatzea gizarteratzeko etxebizitza-programapean eskuratutako higiezinei baldintza egokiak emateko edo gizarteratzeko errenta jasotzen duten familienak direnak.\nGainera, beste aldaketa batzuk aurreikusten dira, esaterako: birgaitutako etxebizitzen gehieneko azalera 120 metro koadrora zabaltzea, lehendik daudenen eranste edo zatiketatik sortutakoak.\nEskubide Sozialetako Departamentuaren kalkuluen arabera, urtean 500 lanpostu sortuko dira zuzenean alokairuko etxebizitza berriko sustapenagatik, eta 1.300 urtean birgaitzearen bultzadagatik.\nKooperatiben sorrera eta "erabilera lagatzeko" araubide berria\nLege-proposamenak udalerri batean gutxienez azken urtean erroldatutako pertsonen kooperatibak eratzea jasotzen du babestutako etxebizitzak sustatzeko, eta ez ziren esleituko eskatzaileen errolda bakarraren bidez, baldin eta 10.000 biztanle baino gutxiagoko udalerrietan eraikitzen badira Iruñerritik kanpo. Gaur egun, aukera hori 3.000 biztanle baino gutxiagoko udalerrietan bakarrik baliatu daiteke, eta erroldan gutxienez lau urte izatea eskatzen da.\nBeste berrikuntza bat irabazi-asmorik gabeko elkarteek babes ofizialeko etxebizitzak sustatzea da (erabilera lagatzeko araubidean). Elkartea izango zen higiezineko jabea era mugagabean, elkartekideek erabiltzeko eskubidea izango zuten era mugagabean, heriotzagatik eskualdatu daitekeena. Sarrera-kuota bat jartzea beharrezkoa izango zen, hilean kanon bat ordaintzea. Babes-araubide horrek iraupen mugagabea izango du, eta errolda bakarraren bidezko etxebizitzen esleipena ez da beharrezkoa izango ere.\nTestuak Nafarroako etxebizitza plan bat lantzea aurreikusten du, partaidetza publikoarekin, eta Nafarroako Etxebizitza Kontseilu bat sortzea, organo aholku-emaile bat dena, eta bertan sektoreko enpresa eta elkarte nagusiek parte hartuko zuten.\nEfizientzia energetikoaren esparruan honako hau eskatzea jasotzen da: 2017ko urtarrilaren 1etik aurrera kalifikatutako babestutako etxebizitza guztiek egiaztatzea, gutxienez, energiaren kontsumoari lotutako B mailako kalifikazio energetikoa izango dutela. Eraikinen inguratzaile termikoa hobetzeko laguntzak ere hobetu nahi dira, eta zentralizatutako etxeko ur beroa edota berogailuen instalazioak hobetu nahi dituzten erkidegoetarako diru-laguntza berriak.\nAzkenik, legeak kolektibo ahulenek etxebizitza izateko neurri batzuk jasotzen ditu, adibidez: etxegabetzea jasan duten pertsonentzako baremoan puntu gehiago ematea, edo etxebizitzak tokiko erakundeei lagatzeko aukera edo irabazi-asmorik gabeko erakundeei sor daitezkeen beharrei erantzuteko.


Buffalo River Band - Agenda - Kultura Zuzendaritza Nagusia - Vianako Printzea Erakundea\nBuffalo River Band taldearen kontzertua Kultur 2019 programaren barruan.\nTaldea Iruñean sortu zen 2011ko maiatzean, rock, blues eta country klasikoen estandarrak birsortzeko asmoz, batez ere 60ko eta 70eko hamarkadetakoak. Errepertorio askotarikoa eta aldakorra du. Taldea sortu zenetik hainbat tokitan eman ditugu kontzertuak: Burlatako Blues Jaialdian, hainbat herritako jaietan, Iruñeko eta eskualdeko hainbat tabernatan eta baita Zentral aretoan ere, areto guztia beteta.\nKIDEAK Jon Andueza: baxua / Javier Inza: gitarra / Luis Perez: gitarra / Merche Colás: abeslaria / Enrique Lizarraga: bateria.\nLekua: Quinta parkea


Santiago Bidea - Irungo Udala\nGure hirian, zenbait alternatiba marrazten dira, ordu batzuetan esperientzia xakobeoa bizi dezazun edo zure bidea Konpostelaraino jarrai dezazun.\nDone Jakueren erromesaldien fenomenoa\nXI. mendean Nafarroako Antso Nagusia erregeak Irun finkatu zuen Santiagorainoko ibilbidearen zati gisa. Ordutik, hiri hau, bidearen barnean, berebiziko garrantzia duen puntu bezala finkatu da, Frantzia eta Espainiaren arteko lotura bezala jokatuz.\nIrungo erromesen aterpetxea (Amigos del Camino de Santiago elkartea)\nHelbidea: Lesaka kalea, 1 Irun 20301\nTelefonoa: 606 397 523 - 640 361 640\nOharrak: Martxoaren 1etik urriaren 30era zabalik\nAukeratu Irunen zure bidea!\nSantiagoko Nazioarteko Zubia Lapurditik Irungo lurraldera sartzeko erromesari aukeran jartzen dizkiogun bi aukeretako bat da; bestea Behobiatik egiten da. Bi sarbideak San Juan Harria plazan bat egiten dute, Errege Bideko bigarren sektorearekin lotuz.\nIbilbidea: Santiagoko Nazioarteko Zubitik San Juan Harria plazaraino.\nDistantzia: 1.550 metro.\nZailtasuna: baxua, edozein adinetako jendeak egin dezake.\nAntzinean, Pirinioen mendebaldeko mugako pasabide maiztueneak izan ziren Behobia eta Orreaga material astunaren garraioan (gurdiak, atilleria). Gainera, Behobia Frantziako eta Espainiako errege-galtzaden topagunea bihurtu zen.\nIrungo udalerria zeharkatzen duen zatian, 2 sektore bereizten ditugu:\nLapurditik Irungo lurretan sartzeko erromesari proposatzen diogun aukeretako bat Behobia auzotik San Juan Harria plazaraino egiten da.\nIbilbidea: Behobia auzotik San Juan Harria plazaraino.\nDistantzia: 2.850 metro.\nKale Nagusia bide nagusia izan zen biztanleriarentzat XIX. mendera arte; beraz, nahitaezko pasabidea zen Errege Bidean. Kale Nagusia, gainera, sektore horretako 2 bideak trazatzeko gida ere izan zen; bat hiriko bidea eta bestea landakoa.\nIbilbidea: San Juan Harria plazatik Oiartzungo Elizalde auzoraino.\nDistantzia: 5.000 metro.\nZailtasuna: ertaina, edozein adinetako jendearentzat egokia ez dena.


:: eDucare | eHiritartasuna ::\n1 | Lanak\n2 | BALIABIDEAK\n3 | EBALUAZIOA\nKomunikabideen bitartez, honelako esaldiak entzungo zenituzten: "herritarrek uste dute…", "gure gizarteko herritarrek…". Baina, zer esan nahi du herritartasunak? Zer da herritarra izatea?\nHas gaitezen herritartasun hitzaren esanahia ezagutzen (egin klik estekan).\nBeraz, eskubideak eta betebeharrak ditugu? Gehiago ikertu beharko dugu, herritar gisa zein eskubide eta zein betebehar ditugun jakin ahal izateko. Hasteko, ezagutu dezagun “Giza Eskubideen Deklarazio Unibertsala”.\nLan hau egiteko, 5 lan-talde sortu beharko dituzue. Talde bakoitzak egiteko jakin bat izango du. Lanak desberdinak direnez, aukeratu gehien interesatzen zaizuena. Lanak egiteko behar den informazio guztia “Baliabideak” atalean aurkituko duzue.\nIkasgelako talde bakoitza gai jakin baten inguruan arituko denez, garrantzitsua da zuen lanaren emaitza gainerako ikaskideei aurkeztea. Hori dela eta, informaziorik esanguratsuena aurkezpen batean jaso beharko duzue, eta informazio hori, gero, ikasgelako blogean jarriko duzue ikusgai.\nDeklarazioaren aurrekariak ikertu beharko dituzue. “Baliabideak” atalean, informazio erabilgarria aurkituko duzue ikerketa historikoa egiteko. Garrantzitsua da gertakari historikoen, pertsona esanguratsuen eta lanketa-prozesuaren inguruko datuak ere islatzea.\nTalde honetan, Eskubide pertsonalen inguruan egingo duzue lan. 1. artikulutik 11.era bitartekoak dira. “Baliabideak” atalean informazio erabilgarria aurkituko duzue, ikerketa egin ahal izateko.\nZuen taldeak Norbanakoek komunitatearekiko dituzten eskubideak aztertuko ditu. 12. artikulutik 17.era bitartekoak dira. “Baliabideak” atalean informazio erabilgarria aurkituko duzue, ikerketa egin ahal izateko.\nZuek Pentsamendu, kontzientzia, erlijio eta politikarako askatasunaren eskubideen gaineko ikerketa egin beharko duzue. 18. artikulutik 21.era bitartekoak dira. “Baliabideak” atalean informazio erabilgarria aurkituko duzue, ikerketa egin ahal izateko.\nTalde honentzat, garrantzitsuena Eskubide ekonomiko, sozial eta kulturalekin erlazionatutakoa izango da. Eskubide horiek 22. artikulutik 27.era bitartekoak dira. “Baliabideak” atalean informazio erabilgarria aurkituko duzue, ikerketa egin ahal izateko.\nTalde guztiek amaitzen duzuenean, gainerakoek egindako aurkezpenak ikusi ahal izango dituzue. Zalantzaren bat egonez gero, blogean bertan planteatu dezakezue, komentarioen bitartez eztabaida piztuz.\nAurkezpena sortzeko online tresna “Baliabideak” atalean dago eskuragarri.\nETA BETEBEHARRAK ERE BAI\nHerritartasunaren definizioaren arabera, gizarteko kideek zenbait eskubide eta zenbait betebehar dituzte. Gure komunitatea ere zaindu beharra dago, modu aktiboan parte hartuz eta gure bizitza sozialari eragiten dioten gaiei buruz ditugun iritziak eta ahotsak entzunaraziz.\nBaina, nola har dezakegu parte? Lan honetan, herritarrek beste herrialde batzuetatik datozen pertsonei buruz duten sentsibilitatea hobetzen saiatuko gara. Lan hau egiteko erabiliko duzuen baliabidea ikasgelan sortutako ikus-entzunezkoa izango da. Zuen udalerrian bizi diren herritarrei egindako aurkezpen baten bitartez, zuen lana ezagutzera emango duzue. Hauek izango dira ikus-entzunezkoaren ezaugarriak:\nIraupena: 10 minutu, gehienez ere.\nHizkuntza: gaztelania edo euskara (azpitituluekin).\nIkus-entzunezkoa egiteko, sortu 3 lan-talde, eta bana itzazue ondorengo lanak:\nBideoaren gidoia eta hautatutako pertsonei egin beharreko galderak idatzi beharko dituzte. Dena argi duzuenean, elkarrizketak egin beharko dituzue.\nTalde honek prentsa-ohar bat ere idatzi beharko du, komunikabideak aurkezpenera gonbidatzeko.\nTalde honetan, musika aukeratuko da eta, elkarrizketak egiten diren bitartean, irudiak grabatuko dira.\nDena grabatuta dagoenean, talde hau arduratuko da ikus-entzunezkoa muntatzeaz. Ez ahaztu bideoan esaten den guztia azpititulatzeaz.\nTalde honek Creative Commons lizentziei buruzko xehetasunak ere aztertu beharko ditu, zuen sorkuntzari lizentziarik egokiena eman ahal izateko.\nEzer baino lehen, talde honek elkarrizketatu beharreko pertsonak bilatuko ditu.\nGainera, ikus-entzunezkoa aurkezteko ekitaldia antolatzeaz arduratuko da. Kontuan izan proiekziorako areto bat beharko duzuela (ikastetxean bertan, edo zuen herriko gizarte etxeren batean), eta jendea gonbidatu beharko duzuela ekitaldira joateko.\nGainera, talde guztien lanak koordinatu beharko ditu, eta gauzak garaiz egiten ari direla egiaztatu beharko du.\nZuen buruak antolatzeko eta elkarren artean koordinatu ahal izateko, aztertu ezazue ondorengo taula hau. Beharbada, taldeak sortzeko unean, mereziko du ikus-entzunezko taldea handiagoa izatea, lan-kopuru handiagoa ere egin beharko dute eta.\nLanen eta denboren banaketa:\nIkus-entzunezkoaren gidoia eta elkarrizketarako galderak idaztea.\nIkus-entzunezkoari lizentzia jakin bat ematea.\nElkarrizketatzeko pertsonak bilatzea.\n5 ordu (gainerako lanekin batera egin behar da).\nNIRE IRITZI PERTSONALA\nLan gogorra izan da, eta balantzea egiteko unea heldu da. Modu indibidualean, idatz ezazue blogerako sarrera bat, lan-prozesuari buruz eta lortutako emaitzari buruz dituzuen iritzi orokorrekin. Gehienez ere, 200 hitz.\nwww.un.org/... es.wikipedia.org/... www.pdhre.org/...\nwww.canva.com/... www.visme.co/... prezi.com/...\nETA BETEBEHARRAK ERE BAI...\nElkarrizketa prestatzeko Inspirazioa lortzeko\nMusika aukeratzeko Bideoaren muntaia Creative commons\nAntolakuntza | Elkarrizketatzeko pertsonen bilaketa\nwww.sosracismo.eu www.cear.es www.harresiakapurtuz.org\nLan hauek ebaluatuko dira:\nTaldekako 1. dokumentua: Giza Eskubideen Deklarazioko artikuluei buruzko aurkezpenak.\nTaldekako 2. dokumentua: ikus-entzunezkoa.\n1. dokumentu indibiduala: hausnarketa pertsonala.\nEbaluazio honetarako, puntu hauek hartuko dira kontuan:\nHizkuntzaren erabilera ona (puntuazio-zeinuen erabilera, erabilitako hitzen aukeraketa zuzena, ortografia).\nDenboraren erabilera lan bakoitzean.


Euskarazko mintza-praktika taldeetan izena emateko kanpaina abiarazi dute: “Zurekin hitz egin nahi dut” | UEMA - Udalerri Euskaldunen Mankomunitatea\nHasiera » arnasguneak » Euskarazko mintza-praktika taldeetan izena emateko kanpaina abiarazi dute: “Zurekin hitz egin nahi dut”\n2015(e)ko urriak 8 arnasguneak, euskalduntzea Erantzunak desaktibatuta daude Euskarazko mintza-praktika taldeetan izena emateko kanpaina abiarazi dute: “Zurekin hitz egin nahi dut” sarreran\nIturria: Bergarako Udaleko Euskara Zerbitzua.\nBadira zenbait urte Euskal Herrian euskaraz hitz egiteko mintza-lagun programak sortu zirela. Herri batetik bestera izen ezberdinarekin ezagutzen dira egitasmo hauek, baina funtsean helburu bera daukate, euskaraz berba egiteko zailtasunak dituztenak eta euskal hiztunak elkartu eta euskararen erabilera areagotzea.\nDebagoieneko mintzapraktika egitasmoetako arduradunek izen-emate kanpaina jarri dute martxan aurten ere, eta horren berri emateko prentsaurrekoa eman zuten urriaren 5ean, Arrasaten. Topaguneak aurtengo kanpainarako sortutako bideoa ere ikusi zuten bertan. Honakoa:\nEgitasmoaren nondik norakoak azaldu ziren labur-labur eta, besteak beste, adierazi zen bi partaide mota izaten direla taldeetan. Alde batetik, laguntzaileak, euskaraz natural berba egiten dutenak; eta, bestetik, euskara praktikatu nahi dutenak.\nIzena ematen dutenei libre dituzten ordu eta egunen berri galdetzen zaie eta koordinatzaileak 3-4 pertsonako taldeak antolatzen ditu eta astean ordubetez elkartzen dira berriketan egiteko (ez dira klaseak). Eta egitasmoa osatzeko eta nahi dutenek parte hartzeko, ekintza osagarri batzuk ere antolatzen dira noizean behin: irteerak, bisita gidatuak, afariak, mintza-eguna…\nBergaran Berriketan izenarekin ezagutzen da, eta parte-hartzea doakoa da denentzat. Interesa dutenek Jardun euskara elkartearekin jarri behar dute harremanetan, 943-763661 telefonora deituta edota Errotalde jauregiko bulegora joanda.\nAurreko albistea Doakotasunerako urratsa egin eta euskara ikasleak laukoiztu egin dira Orioko euskaltegian\nHurrengo albisteaUrola Kostan ere martxan da Mintzalagun programa: “Lotsarik gabe, praktikatu gurekin!”


Kultura Zinegotzia - ZINEBI\nLehenengo urtea da Bilboko Udaleko Kultura Zinegotzia naizela. Egia da, Hiribilduko gobernura iritsi berri naizen arren, ez naizela berria toki-administrazioaren zereginetan, orain dela urte batzuk zuzendari izan bainintzen orain kudeatzea egokitu zaidan arlo honetan. Ondo ezagutzen ditut, bada, ZINEBIren azken urteotako antolatzaile nagusiak. ZINEBI zine jaialdi handi honekin topo egin dut berriro, eta jaialdia posible egiten duten profesionalekin elkartu naiz berriro.\n1959. urtean sortua, estatuko hirugarren jaialdirik zaharrena da ZINEBI, Donostiako eta Valladolideko zine-jaialdien ondoren, eta film labur eta dokumentalen espezialitatean lehenengoa. Historia garrantzitsua, eta erantzukizun garrantzitsua.\nBilbotik pasa dira nazioarteko zine izar ugari (Ennio Morricone edota Jeanne Moreau, besteak beste), baita orduan oso ezagunak ez ziren herrialde askotako zinemagileak ere, lehen urratsak gure hirian eman zituztenak. Nazioarteko aitortza eskuratzera bidean zeuden batzuk; gazte hasiberri horien artean zeuden Richard Lester britainiarra edo Carlos Saura espainiarra adibidez. Eta gazte zuzendariei babesa eskaintzera etorri ziren beste batzuk; Serena Vergano aktore italiarra kasu. Zine garaikidearen abangoardiako lanik aske eta konplexuenetako batzuen sortzaileak betiere.\nIzan ere, gure jaialdia beti egon da hemen, azken hirurogei urteotan bost kontinenteetako zuzendari berriei babesa eta ikusgarritasuna ematen, Bilbo, Bizkaia eta Euskadiko zinemagile berriak adoretzen, eta beren presentzia nazioartera zabal dadin sustatzen (horren adibide da duela gutxi ZINEBIk Uruguayko Zinematekan aurkeztu duen euskal zinearen erakustaldia).\nHitz gutxitan, gure hiri, lurralde eta herrialdeko ikus-entzunezko sektorearen aldeko udal-ekintzaren tresnarik garrantzitsuena da ZINEBI. Erabat sinetsita nago jaialdiak rol garrantzitsua betetzen duela gure ikus-entzunezko sorkuntzaren garapen eta hazkundean, baita arlo horretako enpresa eta profesionalen prestakuntzan ere. Rol horrek, ordea, bide luzea du aurretik, batez ere, paradigma digital berriek mundu osoko zine-sorkuntzari planteatzen dizkioten erronka eta aukera ezezagunei erreparatzen badiegu.\nLan zoragarri horretan, jakina, nire babes eta konfiantza osoa dauka ZINEBIk.\nBilboko Udaleko Kultura Zinegotzia


Euskadi Literatura Sariak (2019) - Kultura saila - Euskadi.eus\nEuskadi Literatura Sariak (2019)\nCastillo Suarez Garcia epaimahaiburua\nJon Martin Etxebeste epaimahaikidea\nMaria Jose Olaziregi Alustiza epaimahaikidea\nAsier Serrano Lasa epaimahaikidea\nItxaro Borda Charriton epaimahaikidea\nEpaimahaiaren iritziz, Irati Elorrietaren "Neguko argiak" eleberriak merezimendu osoz irabazi du aurtengo Euskadi Saria. Nomadak dira nagusi kontakizunean, Europako hiri handietan euren bizimodua aurrera eramaten saiatzen den belaunaldikoak. Marta eta Añes pertsonaiez gain, Berlin hiria bilakatzen da protagonista nagusi, maisutasunez antolatutako mosaikoan. Narratzaileak gogoko du gauetan argia piztuta duten sukaldeetara sartzea, leihoetatik begiratzea, neguko argiak lagun, porrota eta erresistentzia osagai duten istorioak kontatzea.\nBerlinen bizi da. Burbuilak (Alberdania, 2008) narrazioz osatutako eleberriaren ostean, Neguko argiak hau da bere bigarren lana.\n"Zer esan behar zion?", pentsatu du Añesek Berlineko bere sukaldean Xuanekin batera afaria prestatzen ari dela: "Hildako batekin egin duela azkenengoz larrutan?". Marta etorri da, karaoke bat inprobisatu, eta Pariseko Komuna gogora ekartzen duen kantua abestu du.\nKarmelo C. Iribarren, epaimahaiburua\nJavier Maura, epaimahaikidea\nNatalia Vara, epaimahaikidea\nGemma Herrero, epaimahaikidea\n2019ko Euskadi Literatura Sariko epaimahaiak, Gaztelaniazko Literatura modalitatean, erabaki du saria Ramón Eder idazlearen ‘Palmeras Solitarias " obrari ematea. Ramón Eder (Irunberri, Nafarroa, 1952) da azken hamarkada hauetako aforismo-idazlerik garrantzitsuena; erreferentea da aforisten belaunaldi berrientzat, eta hari zor zaio, inolako zalantzarik gabe, azken urteotan genero hori izaten ari den susperraldia edo urrezko aro txikia.\nEpaimahaiaren iritziz, ‘Palmeras solitarias" obrako aforismoak jakintsu burlati eta zoriontsu baten aforismoak dira, klasikoen modura. Egileak trebetasun eta egokitasun handiz erabiltzen du ironia, eta ironia hori sakontasun handikoa da, inoiz ez hutsala. Osotasunean hartuta, errealitatearen gaineko ikerketa-lan burutsua dira. Halaxe frogatzen du Ramón Eder idazleak ‘Palmeras solitarias" lanean.\nIrunberri (Nafarroa), 1952\nFilosofia ikasi zuen Vincennes-eko Unibertsitatean (Paris).\nBi poesia-liburu argitaratu ditu: ‘Axaxaxas Mlö" (1985), Pamiela argitaletxean, eta ‘Lágrimas de cocodrilo" (1988) Hiperión argitaletxean.\nAzken urteotan aforismoa lantzen ari da. Renacimiento argitaletxearen ‘A la mínima" bilduman ‘La vida ondulante" (2012), "Aire de comedia” (2015) eta "Ironías" (2016) lanak argitaratu ditu. Eta "Los cuatro vientos" bilduman "Palmeras solitarias" argitaratu du. Azken obra horrekin jaso zuen AdA saria, 2018an argitaratutako aforismo-libururik onenari.\nGrande Place, Kanibaal, Turia, Clarín eta Ulysses aldizkarietan kolaboratzen du.\nBere irudiak eta binetak Donostiako Arteko Galerian, Madrilgo Cervantes liburutegian eta Sevillako Unibertsitatean erakutsi ditu. Duela gutxi, "El oráculo irónico" lana argitaratu du, hau ere "Los cuatro vientos" bildumaren barruan.\nJakin nuen nire aforismo aparta bat («Gizon serioa izaten saiatzen zen, baina alaitasunak eragozten zion») Ramón Ederrek idatzi zuela. Nire memoria ona, beraz, ez zen nik uste bezain ona: pentsarazi zidan gogoratu nuena niri bururatutakoa zela. Okerraz ohartu nintzenean, lotsagorritu nintzen, nahiz eta aipamenetan eta gomendioetan goraipatu nuen pertsonaren behin betiko omenaldia izan. Nire liburuan sartu zen beste idazle baten aforismo bakarra izanik, egilearen izaera berdingabea nabarmentzen zen. Edonola ere, inguruabar leungarri horiek ez zuten nire lotsa apaltzen. Orain arte. Aske utzi nauena aurkitu dut orain. Ramón Ederri (Irunberri, 1952) alaitasunak ez dio, inola ere, seriotasuna eragozten. Nahi gabeko nire plagioa justizia-egintza izan zen (Robin Hooden egintzen antzera), aforismo horrek ni soilik irudikatzen bainau. Haren ironiek ez diote, inoiz ez, irakinaldiari uko egiten, ezta gogo biziari ere. Munduaren poztasun bat dago, jakinduria ere badena, eta alderantziz. Obra horrek meritu ugari du, eta beste leku batzuetan ere aipatu izan ditut meritu horiek; alabaina, nire subkontzientea lekurik harrigarrienean geratu zen: zoriona eta sakontasuna elkarrekin dira bertan, biak bereizezin.\nLore Agirrezabal Pertusa epaimahaiburua\nLeire Diaz de Guereñu Lasaga epaimahaikidea\nZiortza Onaindia Bereziartua epaimahaikidea\nIgor Idoeta Irazabal epaimahaikidea\nXabier Olaso Bengoa epaimahaikidea\nEtiopiatik migratzen ari den Kuru mutikoaren eta istripu txiki baten ondorioz ospitalera doan neskatoaren arteko enkontruarekin hasten den istorio hunkigarri honek, egitura narratibo aberatsa du eta, bestalde, ugari eta anitzak dira bere luze-zabalean agertzen dituen hiri, pertsonaia, eszenatoki, ekintza eta gertakariak. Horiek guztiek, eta ibilbidearen arian gertatzen diren gorabeherek ere, irakurlearen jakin-mina pizten dute hasieratik, eta irakurketa ametsean bezala igarotzen dela esan daiteke, erraz eta arin igaro ere. Jirafa baten bidaia aitzakiatzat hartzen da kultura, lekuak, eta bizitzako paradoxen arteko joan-etorriak egiteko, betiere ihesaren gordintasunaren gaia gailentzen delarik.\nAipatzekoa da, finean, hizkuntzaren erabilera aberats bezain zehatz eta doia, narrazioa biribildu eta berau indartzen duten irudi eder eta iradokitzaileak sortzeko. Norabide berean elkartzen diren ahots narratibo ezberdinen bitartez eraikitzen da istorioa, fin eta dotore. Hartara, bada, lan bikaina eta ezinbestean nabarmentzekoa deritzogu Patxi Zubizarreta Dorronsororen "Korri, Kuru korri!" kontakizun honi.\nGasteizen bizi da bertan euskal filologia ikasketak amaitu zituenetik.\nHelduentzat Joan, Hiru gutun Iruñetik, 50, Julien Vinsonen hegaldia... bezalako nobelak idatzi ditu. Gazte eta haurrentzat, besteak beste, Eztia eta ozpina, Usoa, Xia Tenzinen bidaia miresgarria, Korri, Kuru, korri!,... lanak argitaratu ditu.\nItzultzailea ere bada: Mirarien kalezuloa, Printze txikia, Malenkonia arabiar bat,... Halaber, bere obra hainbat hizkuntzatara itzulia izan da. Beste batzuen artean, Euskadi Saria, Irun Hiria, Ignacio Aldecoa edo Ala Delta sariak eskuratu ditu. Nabaria da bere lanek erakusten duten diziplinartekotasuna: Elena Odriozola, Jokin Mitxelena edo Mintxo Cemillan gisako ilustratzaile~pintoreekin; edota Joserra Senperena, Maddi Oihenart edo Pello Ramirez musikari~kantariekin. Hamaika errezitaldi eta performance bideratu ditu Euskal Herrian barrena eta atzerrian. Adituek, bere obran erroak —euskal tradizioa Urrezko giltza liburu~diskoan gaurkotua eskaintzeko ahalegina nazioarteko IBBYko ohorezko zerrendan jasoa geratu zen, eta Gasteizko Santa Maria katedralari buruzko Katedral zaharra, berri dibulgazio liburua nabarmendua izan dute— eta hegoak argi antzeman dituzte, batik bat mundu arabiarrera zabalduak —Atlas sentimentala, Laranja bat zaborretan, antologiak eta errezitaldiak.\nMediterraneoak ur baino istorio gehiago dauzka. Etiopiatik Parisera bidean, jirafa batek 1827. urtean zeharkatu zuen. Kuruk ere gurutzatu berria du, baina nekez eta kostata, eta orain ospitale batean dago, kanpoan inauteriak ospatzen diren bitartean. Eta hara non mutikoak han neska bat ezagutu duen, jirafa mozorroarekin, eta nork daki, agian neskak lagundu beharko dio istorioz betetako bidaia jarrai dezan,... Sinbad marinelaren edo Marco Poloren.\nKoro Navarro epaimahaiburua\nIker Sancho epaimahaikidea\nPaskual Rekalde epaimahaikidea\nJuan Garzia epaimahaikidea\nAintzane Ibarzabal epaimahaikidea\nItzulpen honen merezimenduak agertzeko, bide egokia izan daiteke labur bada ere aipatzea zer ezaugarri egozten zaizkion Munroren istoriogintzari.\nOroz gainera, idazle handienen artean aurrekari ospetsuak dituen estilo bat, non zehazki esanak adina bederen adierazten baitute esan gabe utziak. Irudikatzen den mundu txiki hertsian, itxurazko nabarmentasunik gabeko bizitzak daramatzate biztanleek beren egunerokotasunean, eta, gristasun horren erdian, gorabehera sotilen batek egiten du halako batean argi.\nÑabardura sotilez erretrataturiko gizartetxo horretan, ordea, gizakiaren –eta gizakien arteko harremanen– drama unibertsala ageri da, egokitu zaien bizi-giro zurrunaren zamapean ez itotzeko ahaleginean. Istorio hauetariko bakoitzak, luzera gorabehera, bizi-puska handiagoak dakartza eleberri askok baino. Heriotza, gaixotasuna, degradazioa dira istorio hauen ardatzak, guztiz uste gabeko ikuspegi batetik kontatuak.\nMunroren unibertso berezi horren berri ematen duen idazkera landu bezain berezkoa –lurralde jakin bati estu atxikia eta aldi berean, isilka, indar metaforiko zabalagoa dariona– beste hizkuntza batera ekartzea, bai teknikoki (hizkuntza) eta bai poetikoki (iradokizunak), ez da lan makala, haren gozo-gaziak eta sotiltasunak gordeko badira. Itzultzaileak bikain eutsi dio egiteko zail horri istorio-bilduma mardul hau euskaratzean.\nItzulpen xaloa da hau, leiala, zintzoa, batere erakuskeriarik gabe biltzen dituena jatorrizkoaren estilo fina.\nEuskal Filologia ikasi zuen. Euskara irakasle hasi zuen bere lan-ibilbidea. Ikasmaterialak sortzen aritu zen ondoren Giltza argitaletxean, eta handik itzulpengintzaren mundura pasatu zen. Gaur egun EHUko Letren Fakultatean dihardu, Itzulpengintza eta Interpretazioa graduan irakasle.\nDibulgazio arloko bi itzulpen argitaratuak ditu: Antonio Damasioren Descartesen hutsegitea 2012an EHUren ZIO bilduman, eta John Deweyren Artea esperientzia gisa 2009an Pentsamenduaren Klasikoak bilduman. Literatura Unibertsala bilduman Alice Munroren Etsaiak, lagunak, ezkongaiak, maitaleak, senar-emazteak ipuin-liburua itzuli du (Erein-Igela, 2018).\nIkerketaren ikuspuntutik ere landu du itzulpengintza, corpusetan oinarrituriko bere master amaierako lanean eta gaur egun egiten ari den tesian. EIZIEren 31eskutik blogean idatzi izan du, eta 2015az geroztik Senez aldizkariaren erredakzio-batzordeko kide da. 2015etik Senez aldizkariko erredakzio-batzordeko kidea da.\nYolanda Mosquera Fernández, epaimahaiburua\nHiginia Garay Zarate, epaimahaikidea\nJon Mantzisidor Uria, epaimahaikidea\nMikel Valverde Tejedor, epaimahaikidea\nAinara Azpiazu Aduriz, epaimahaikidea\n2019ko Euskadi Literatura Saria Ilustrazio modalitatean Asisko Urmeneta Aztihitza: Xahoren biografikoa lanari ematea erabaki du epaimahaiak, komikiaren lengoaiaren mugekin jolasten duen proposamen arriskutsua izateagatik.\nBitartekoen ekonomiak estilo pertsonal baten alde jarduten du, eta modu burutsuan erabiltzen da, bi tintei eta horiekin sortzen diren bilbeei ahalik eta etekinik handiena ateraz. Kode bisual honek tonu-balioen eta lerroaren adierazkortasunaren arteko etengabeko jolasa eragiten du, grabatu espresionista alemaniarra eta bere indar komunikatiboa gogora ekarriz.\nBineten bidezko irakurketa bisual narratiboak, edo hondoaren eta binetaren arteko jolasek modu arin eta adimentsuan ekintza eta denbora-espazio desberdinetara zuzentzen dute begirada, eta aniztasun grafikoak eta planoen barietateak markatzen dute istorioaren erritmo animatua.\nGai historiko eta dibulgazio-lan baten barruan estilo komiko-umoristikoa erabiltzeak proposamen ausarta egiten du, eta argitalpenak, bere itxuran entziklopediak edo kodize argiztatuak gogora ekartzen dituenak, ausardiaz gordetzen du normalean beste euskarri batzuekin lotzen den modu grafiko bat. Horren ondorioz, obra, bere osotasunean hartuta, liburu objektutzat hartzen da, non komikiak eta umoreak komunikazio- eta ikus-hizkuntza gisa duten balioa nabarmentzen den..\nArgazkia: Galder Eizagirre\nHainbat taldetako kidea izan da: "Napartheid", "Marrazkirri", "Anitx Txintxon (i)", "Zazpiak Batman", "H28" edo "Xabiroi". Nazioartean saritua izan da: Kuba, Korsika, Australia, Argentina edota Frantzian. Euskal Herrian ere saritua izan da: Iruñeko Udala, Nafarroako Gobernua, Ondarroako I Sormen Saria edota Gasteizko ‘Urteko nafarra". Bere komiki albumen artean honako hauek aipa daitezke: "Hegoekialde Urruneko Legenda", "Erraondo", "I am Pellot Biba Festa" (Anitx Txintxon (i) kolektiboan; zuzendaria, Koxemari Larrea), "Okatxu" (Mattin Irigoien eta Adur Larrearekin), "Gartxot" (Marko Armspachekin) edota "Eusklabo Alaiak". Eta zenbait filmetan ere parte hartu du: "Munduari Bira Doan" eta "Gartxot" (Edorta Barruetabeña eta Juanjo Elordirekin). Aipatu behar da liburu ilustratu eta zinta grafiko ugari argitaratu dituela. Azkenik, ikerketak eta sormen lanak egin ditu hizkuntza ez-formalaren inguruan ("Mantxut" bilduma Kike Amonarriz, Jon Alonso eta Antton Olariagarekin).\nKepa Altonaga epaimhaiburua\nAlberto Lopez epaimahaikidea\nMonika Madinabeitia epaimahaikidea\nMitxelko Uranga epaimahaikidea\nKatixa Agirre López epaimahaikidea\nKontakizun autobiografikoan oinarrituta, Xamarrek bere belaunaldiaren kronika eskaini digu Etxera bidean liburu ederrean. Aezkoa eta Garraldako lurrari euskara poro guztietatik jario arren, ez zen izan hizkuntza hori idazleak etxekoengandik umetan jaso zuena, gurasoen belaunaldian eten baitzen transmisioaren katea. Horretaz jabetuta, galdutako mundu zaharra izanen da berria laurogeietako gazte haientzat, eta "ikerketa" atergabean arituko dira euskalduntasun jatorrizkoa berreskuratzeko xedez. Ahalegin horren bozkarioak eta oztopoak dakarzkizu liburuak, eta bai, halaber, azkenean historia izango diren hainbat eta hainbat istorio xume, eta protagonistak ere, hala gizon-emakume zein beraien etxe.\nXamarrek trebezia handiz darabil luma, eta idazkera arin eta –aldi berean– jaso batez ondu du Etxera bidean, zeinean han-hemenka maisukiro hariztatu baitu behinolako aezkeraren anitz elementu, obra bikaina gauzatuz.\n1956, Garralda – Azkoa ibarra, Nafarroa\nIrakasle-ikasketak eginik, hogei urtez lan egin du oinarrizko heziketan Iruñeko ikastola batean. Ondoren, irakasle formakuntzan ibilia da hainbat ikastetxetan eta, gaur egun, Bilboko Gabriel Aresti euskaltegiko irakasleekin dihardu. Helburua euskal kulturaren ezagutza Euskararen irakaskuntzaren parte izan dadin, hizkuntza bat ez baita bakarrik gramatika bat, ezagutu beharreko kultura oso bat baizik.\nBertako kulturaren sustraiak dibulgatzeko asmotan hainbat liburu sortu ditu, gehienak Bilboko Zenbat Gara Euskara taldearen babesean:\nOrhipean: Gure herria ezagutzen. (Pamiela, 1992). Espainolera, Frantsesera, Ingelesera eta Katalanera itzulirik dagoena.\nOrekan: Herri eta Hizkuntzen ekologiaz. (Pamiela, 2001). Espainolera itzulirik dagoena.\nEuskara jendea: Gure hizkuntzaren historia, gure historiaren hizkuntza. (Pamiela, 2006). Espainolera itzulirik dagoena.\nMemoria historikoa ez da gerra kontuetara bakarrik mugatu behar, Xamarren iritziz, ondorioak hura bizi izan ez zutenengana ere hedatu zirelakoz urtetan. Mintzaira ikasten, historia ezagutzen, herri kultura baloratzen... galdutakoaren bila, 70eko hamarkadan, aetz gazte multzo bat abiatu zeneko sentimenduak nahas-mahas ageri dira narrazioan: ez izatearen minetik aurkikuntzaren bozkariora, ezjakintasunaren ahalketik errudunen kontrako suminera, behartutako etena gauzatu zuen belaunaldiarekiko haserretik, haren aldeko miresmen mingotsera, ezagutu eta pairatu zuenagatik...\nFuntsean, bortuetako Euskal Herri ezezagun horretan barna bidaia argigarri bat egiteko gonbidapena\nSantos Zunzunegui, epaimahaiburua\nAmaia Bacigalupe, epaimahaikidea\nMaria Jesus Pando, epaimahaikidea\nCésar Coca, epaimahaikidea\n'Política para perplejos' lanak begirada argia eskaintzen du mendez mende finkatutako oinarriak dituen baina oinarri horiek aldatzen ari den munduari buruz. Agente politikoek ez dakite zer egin, ez dakite erronkei nola aurre egin, eta, askotan, ez dago erronka horien susmoa ere. Ziurtasunak iraganeko gauza dira, eta egungo errealitatea konplexua, aldakorra eta kontraesankorra da.\nEgileak dioenez, "Egintzek, teoriek, kontaketek eta iguripenek nahasteko eta nahasmena eragiteko joera dute. Zer dute komunean egia-ostea deritzanak, egintzekiko mespretxuak edota gehiegi azaltzen duten —hori dute akats nagusi— teoria konspiratzaileen aurrean amore emateko erraztasunak?" Efektuei baino gehiago efektu horiek eragiten dituzten kausei begiratzen dieten eta faktikoa denari baino gehiago emozioei deitzen dieten populismoen testuinguru horretan, Daniel Innerarityren gogoetak aukera ematen du panorama horren giltzarrietako batzuk hautemateko, baita inoiz gertatuko ez zela, edo inoiz errepikatuko ez zela, pentsatzen genuena zergatik gertatzen ari den ulertzeko ere.\nDaniel Innerarity filosofia politikoko katedraduna eta "Ikerbasque" erakundeko ikertzailea da Euskal Herriko Unibertsitatean; gainera, Gobernantza Demokratikoko Institutuko zuzendaria da eta Florentziako Europako Institutuko irakaslea. Europako eta Ameriketako zenbait unibertsitatetan irakasle gonbidatua izan da, hala nola Sorbonako Unibertsitatean, London School of Economics Unibertsitatean edo Georgetowngo Unibertsitatean. Bere azken liburuak izan dira La democracia en Europa (2017) eta Política para perplejos (2018).\nEl Correo / Diario Vasco eta El País egunkarietan kolaboratzen du, iritzi artikuluen bidez.\nSari hauek jaso ditu, besteak beste: Saiakera Sari Nazionala, Eusko Ikaskuntza - Laboral Kutxaren Humanitate Saria eta Kulturaren Vianako Printzea Saria.\nFrantziako "Le Nouvel Observateur" aldizkariak munduko 25 pentsalari handien zerrendan sartu zuen.\nZiurgabetasun-garai batean bizi gara. Gurearen aurreko gizarteetan, gizakiek etorkizun ilunagoa zuten agian, baina haien bizi-baldintzen egonkortasunari esker —oso baldintza negatiboak izan arren—, pentsatzen zuten geroak ez ziela ezusteko handirik ekarriko. Gose izan zitezkeen, eta zapalduta egon zitezkeen, baina ez zeuden zalantzan. Ezbaia bestelako gizarteen berezko egoera da; izatez, gizarte horietan hainbeste zabaldu da horizontea, etorkizunari buruzko kalkuluak bereziki ziurgabeak diren.\nLiburu honekin Daniel Innerarityk jarraipena ematen dio, nolabait, La política en tiempos de indignación (Galaxia Gutenberg, 2015) liburuan egin zuen hausnarketari. Suminduratik ezbaira eraman gaituzten —sumindura uzteko arrazoirik egon ez arren— gure garaiko gertakarien inguruko hausnarketa da.


Euskal Irakaslegoa » Ogizko tostaden errezeta (Ama Guadaren erara)\nTostadekin hainbeste buelta eman ondoren, eta “lapikotxu honi hasiera ematearren, geure am Guadaluperengandik jasotako errezeta berton idazten ahaleginduko naiz.\nOgi zuri sikua, hatz baten lodierako ataletan moztuta.\n200 gr. azukre.\nMakilatxo bat kanela.\nLimoi azal ataltxo bat.\nAzukrea eta kanela hautsa, gainetik apaintzeko.\nEsnea lapikotxo batean jarri sutara eta gehitu azukrea, kanela makilatxoa eta limoi azala. Asko eragin egurrezko goilara batez, irakin-puntura heldu arte; sutatik atara.\nAzpil batean zabaldu ogi atalak, eta kontu handiz gainetik gehitu egositako esnea, ogi guztia ondo bustitzeko. Komeni da guztiz hoztu arte horrela uztea, baina presaz ari bazarete-edo, ordu erdi behintzat, izan ezazue ogia beratzen, ahal dela.\nSartagin batean jarri oliba-olio ugari sutan; arrautzak ondo irabiatu plater sakon batean.\nTostadei bueltan esne-soberakinik geratu bazaie, arrautzetatik pasatu baino lehen beste plater batera atera ditzakezue, gehiegizko esne hori aska dezaten. Ondoren, sardezka baten laguntzaz arrautzetatik pasatu eta olio bero-berotan arin frijitu. Paper xurgatzailez estalitako plater edo azpil batera atera, eta gainetik azukre eta kanela-hauts apur bat gehitu ondoren, prest dituzue jateko. aukeran, nik neuk gurago ditut epeltxo jan, hotz baino. Eta “Pedro Ximenez” ardo goxo apur bategaz lagunduz gero, itzel! On dagizuela!\nMila esker oharragatik, Garbi! Izan ere, baten batek, nire errezetari kasu eginda, KAIENA (hots, pipermin gorria) gehitu izan balie tostadei, KANELA gehitu beharrean, Pedro Ximenez botila osoa hustu beharko zukeen akaso drauskada batean!


Gazta freskoarentzat balio-bizitza luzeagoa | Consumer\nGazta freskoarentzat balio-bizitza luzeagoa\nElikagaien Teknologiaren Instalazioa Ikertzeko Zentro Bereziaren ikerketa baten arabera, goi presio hidrostatikoak gazta freskoaren bizitza baliagarria hirukoiztu du.\nEgilea: Marta Chavarrías 2014-ko ekainak 12\nElikagaiak kontserbatzeko teknikek bilakaera esponentziala izan dute azken urteotan. Kasu batzuetan, kontserbazio-teknologia berriek ere bizitza baliagarria luzatzea ahalbidetzen dute, eta, gainera, eraginkorrak dira elikagaiaren ezaugarriei eusteko. Metodo horietako bat presio hidrostatikoa (HPP) da. Bartzelonako Unibertsitate Autonomoko Elikagaien Teknologiaren Planta (CERPTA) Ikertzeko Zentro Bereziko ikerketa baten arabera, teknologia horrek hirukoiztu egiten du gazta fresko komertzialaren bizitza baliagarria. Gazta freskoari denbora gehiago eta presio altuek nola eragiten dioten azaltzen du artikuluak.\nHainbat metodo erabiltzen dira bakterioak, onddoak eta beste mikroorganismo batzuk hobeto biltegiratzeko eta balio-bizitza luzeagoa izateko. Elikagaien kontserbazioaren arloko berrikuntza funtsezkoa da elikagaien bizitza baliagarria luzatzeko. Eremu honetako azken aurrerapenei esker, ezaugarri fisikoak eta elikagaien osaera kimikoa ez dira arriskuan jartzen. Teknika berriekin (adibidez, presio altuko prozesamendua (HPP), ontziratze-materialen berrikuntzez gain, elikagaiek, haragiek eta gaztek ezaugarri fresko berak izaten dituzte denbora gehiagoz. Elikagai solidoen bizitza baliagarria luzatzeko (adibidez, HPP) hainbat teknologia ez-termiko aplikatzea da zientzialarien ahalegin handienetakoa. Elikagaien Teknologiaren Planta Ikertzeko Zentro Berezia (CERPTA) ikertzeko, gazta freskoa izan da ebaluatutako elikagaia.\nGazta freskoa denbora luzeagoan\nAzterketaren helburua gazta freskoaren bizitza baliagarria luzatzea izan da. Horretarako, 500 MPa (megapaskalak) eta 16 ºc-tan dagoen elikagaiari eragin dioten eragina aztertu da. Ondorioa argia izan da: balio-bizitza 7-8 egun luzatu da, 4-21 egun, 4 ºC-ko biltegiratze-tenperaturan. 21 egun hauetan gaztaren propietate fisiko-kimikoak, mikrobiarrak, kolorekoak, mikroegitura, testura eta sentsorialak ebaluatu ondoren, adituek ondorioztatu dute testura-aldaketa txikiak baino ez direla gertatu (gazta sendoagoa eta horiagoa da), nahiz eta dastamena ez den aldatu.\nGazta freskoari presio altuak aplikatzean, 7-8 egun luzatu egiten da 7-21 eguneko balio-bizitza.\nAdituek espero dute lehen emaitza horiek HPPko aplikazioak garatzen laguntzea elikagaien industriarako, gazta segurua ekoizteko, ikuspegi mikrobiologikotik, bizitza baliagarri eta kalitate sentsorial handiagoarekin. HPP aplikazioa modu uniformean transmititzen da elikagai osoan, tamaina, forma eta konposizioa edozein izanda ere. Gazta freskoarekin erabilitako teknologia horrek mikroorganismo patogenoak inaktibatzeko gaitasuna erakutsi du.\nValentziako adituek 2012an egindako ikerketa batean, teknologia bera erabili zen patogenoak desaktibatzeko: E. coli, Staphylococcus aureus, Listeria monocytogenes, Aeromona hydrophila, Salmonella hydropila eta Yersinia enterala. Azterketaren arabera, mikrobioen inaktibazioan eragina duten faktoreak mikrobioen ezaugarriak eta prozesuaren baldintzak dira. Kasu batzuetan, HPP teknologia beste kontserbazio-teknika batzuekin konbinatzen da, mikrobioen aurkako eragile gisa, desaktibazio-tasa hobetzeko.\nPresio altuek nola jokatzen duten\nGoi-presio hidrostatikoa (HPP), ultrasoinuak edo eremu magnetikoak bezala, elikagaia prozesatzeko erabil daitekeen prozesu ez-termikoa da, haren kalitatea kaltetu gabe. Gehienetan, mikroorganismo patogenoen bideragarritasuna arriskuan jartzen du, eta elikagaiaren tenperatura igo gabe kentzen ditu. Berorik erabiltzen ez denez, nutrizio-propietateak ia erabat aldatzen dira. Kontserbazio-teknika hori tratamendu termiko konbentzionalen alternatiba bat da, eta tratamendu horietan askoz ere gutxiago aldatzen dira elikagaiaren propietateak ohiko tratamenduek baino.\nPresio altuak batzuetan beste teknika batzuekin erabiltzen dira, elikagaien desinfekzioa eta kontserbazioa lortzeko, eta horrek ez du elikadura-edukiari eragiten. Teknika honen bidez, urak transmititutako presio-maila altuak aplikatzen dira. Elikaduraren arloan ikertzaileen laguntza-plataforma bat sortzeko lanean ari den RECAPT (Retailer and consumer accepceptance of promising novel technologies and collaborative innovation Management) Europako proiektuaren arabera, elikadura arloko 15 aurrerapen zientifiko nagusien artean dago goi-presioen teknologia. Marmeladak, jogurta edo fruta-zukuak, eta, orain, gazta fresko komertzialetan, bakterio-hazkuntzarako bitarteko egokia da.\nEskaerari egokitzen zaion teknika\nGero eta elikagai natural gehiago eta kontserbatzailerik gabe, elikagaiak prozesatzeko teknologiak hobetu egin dira. Duela urte batzuetatik hona, eta gorakada berri horretara egokitzeko, ikerketak frogatu du presio hidrostatiko altuak gai direla elikagai seguruak ekoizteko ikuspuntu mikrobiologikotik, eta abantaila gehigarriak dituztela kontsumitzaileentzat, baita elikagaien prozesatzaileentzat ere. Adituen arabera, teknika horrek prozesatze-denborak eta manipulazio-etapak murritz ditzake.\nbalio-bizitza gazta goi-presio kontserbazio


Movimiento 4.7 – Educación para el desarrollo sostenible\n2015. urteko irailean, Nazio Batuen Batzar Nagusian, estatu kide guztiek onetsi zuten 2030 Agenda. Agendan bildutako 17 helburuen artean, laugarrenak hezkuntza. du ardatz. Eta, haren barruan, honako hau ezartzen du 4.7. xedeak\n“ikasle guztiek garapen jasangarria sustatzeko beharrezkoak diren ezagutza teorikoak eta praktikoak eskuratzen dituztela ziurtatzea, besteak beste, hezkuntzaren bidez honako hauek sustatzeko: garapen jasangarria eta bizimodu jasangarriak, giza eskubideak, genero‐berdintasuna, bakearen eta indarkeriarik ezaren kultura, munduko herritartasuna eta kultura‐aniztasunaren balorazioa, eta kulturak garapen jasangarriari egin diezaiokeen ekarpena”.\nHelburu hori errealitate bihurtzeko asmoz, eta pertsona guztiek mundu justu eta jasangarri baten alde lan egitea ahalbidetuko dien kalitateko hezkuntza jaso dezatela ziurtatzeko, 4.7 Mugimendua jaio da. Askotariko planteamendu eta proposamenen bidez, 4.7 xedea garapen jasangarria eta pertsona guztientzat ekitatiboa lortzeko funtsezko ardatzen artean kokatzeko lan egin nahi duten erakunde, instituzio, talde eta norbanako guztiei irekitako espazio bat da mugimendu hori.\n4.7 Mugimendua eraikitze-prozesuan dago.\n2030 agendako 4.7 helburua lortzen lagundu nahi duzu?\nZer urrats egin nahi ditugu 4.7 Mugimendua errealitate bihur dadin?\n1 · Konektatu\nProzesuari ekiteko, taldeko hausnarketa bat sustatu behar dugu, eta 4.7 xedea hezkuntza-sisteman txertatzeko lankidetza-ibilbideak sortu. Ildo horretan, funtsezko momentuetako bat da “GJHen 4.7 xedea lortzeko lanean” topaketa birtuala.\n2 · Sakondu\nBigarren urratsa mugimenduaren ekintza bideratuko duen lankidetza-estrategia bat prestatzea eta aberastea izango da. Horretarako, entitate sustatzaileen eta prozesuarekin bat egin nahi duten erakunde, instituzio eta taldeen arteko bilerak antolatuko ditugu.\n3 · Eraiki\nBileren, topaketen eta elkarlanerako beste bide batzuen bitartez, mugimenduaren helburuak zehaztuko ditugu, interes-arloen arabera banatuta. Gainera, manifestu bat egingo dugu 4.7 xedea lortzeko bidean aurrera nola egin nahi dugun ezagutarazteko.\n4 · Proposatu\nProzesuan mugimenduarentzat zehaztutako lerro estrategikoak abian jarriko ditugu, azken batean 4.7 xedea lortzeko asmoz. Erakunde, instituzio eta talde bakoitzak bere eskarmentuaren, ezagutzen eta ahalbideen arabera egingo du ekarpena. Garrantzitsuena bat egitea da.\nZure erakundeak edo kolektiboak Mugimenduan parte hartu nahi badu edo Mugimenduari buruzko galderarik baduzu, idatz iezaguzu. Ahalik eta lasterren erantzungo dizugu.\n[contact-form-7 id="616" title="Formulario de contacto EUS"]\n© 2022 4.7 Mugimendua | Legezko abisua


2013ko apirila - Buletinaren 019. zbk.\nApirilean argitaratutako bizitza osoan zeharreko ikaskuntzarekin zerikusia duten albiste eta dokumentu azpimagarrienak jasotzen dituen buletina.\nBizitza osoan zeharreko ikaskuntza Gipuzkoan eta Europar Batasunean\nBizitza osoan zeharreko ikaskuntzaren inguruko adierazle gakoak Gipuzkoan eta Europar Batasunean dokumentua Gipuzkoako eta Europar Batasuneko bizitza osoan zeharreko ikaskuntzari buruzko adierazleen konparaketa bat egiten du.\nGipuzkoako biztanleriaren ikaskuntza formala\nGipuzkoako 16 urte eta gehiagoko biztanleriaren ia erdiak (% 46ak) bigarren mailako ikasketak (batxilergoa, BBB, LH edo OHOren bigarren zikloa) bukatu ditu edo egiten ari da, eta biztanleriaren laurden batek (% 26ak) goi mailako ikasketak edo baliokideak (unibertsitateko eskola eta fakultateak edo goi mailako eskola teknikoak) bukatu ditu edo egiten ari da. Gainontzeko biztanleriak (% 29ak) lehen mailako ikasketak ez ditu gainditu.\nZeintzuk dira Europan gehien behar diren lanerako konpetentzien profilak?\nCedefopek argitaratu duen txosten honen helburua Europan gehien eskatzen diren profil profesionalen inguruko informazioa eskaintzea da, ekonomiak eskatzen dituen oinarrizko ezaugarriak azalduz, hezkuntza maila eta esparrua eta prestakuntzari dagokionez, eta ezagutza, gaitasunak, konpetentziak, interes profesionalak eta enplegurako balioak bezalako eskakizunen inguruko informazioa erraztuz.\nEtengabeko ikaskuntza, Eusko Jaurlaritzako helburua 2012-2016 aldirako\n2012-2016 aldirako Eusko Jaurlaritzak aurkeztu berri duen programak Etengabeko ikaskuntzaren helburua begiesten du “Bikaintasuna, hezkuntza sistemaren motorra” atalaren markoaren barruan.\nHezkuntza Adierazleen Estatu mailako Sistema\nHezkuntza, Kultura eta Kirolaren Ministerioak argitaratu duen txostenak hezkuntza sistemaren inguruan adierazle sorta zabala eta informazioa eskaintzen du. Helburua sistemaren eraginkortasun eta efizientzia maila ebaluatzea eta erabakiak hartzerako orduan orientazioa eskaintzea da.\nHezkuntzan eta lanbide heziketan aditu eta arduradunak direnentzat ikasketa bisiten programa\nEtengabeko ikaskuntzako esparruan Europa mailan elkarlana bultzatzea eta politiken garapena sustatzea helburua duen Europar Batzordeko Hezkuntza eta Kultura Zuzendaritza Orokorreko ekimena da.\nEuropako Batzordeak hiruhilabetero argitaratzen duen buletinaren ale berria. Buletinak EURES webgunearen atarian estatu mailako enplegu zerbitzuek argitaratzen dituzten lanpostuen analisia egiten du.\nArgitalpenaren helburua enplegu eskaintzaren informazio eguneratua biltzea da. Era berean, informazio hau lan merkatuan egon daitezkeen arazoak aurreikusteko erreminta bezala erabiliko da.


:: HERRI MUGIMENDUAK\nBirjabetze Kolektiboa sortu da Gasteizen, kapitalak “lapurtutako guztia” berreskuratzeko helburuarekin\nTopatu | 2018-12-04\n“Kapitalak eta bere morroiek gure bizitzen gainean kontrol osoa ezartzen saiatzen dira: gure nahiak, balioak eta denbora esklabotza asalariatuak eta etengabeko gainbalio ekoizpenak eskatzen duen bizimodura lerratuz”, azaldu dute eragile berritik eta baita egoera aldatzeko alternatibak bilatzeari ekingo diotela ere.\nBorroka komunitatea eraikitzeaz eta iraultzaren beharraz jabetuta, “kapitalaren dominazioa” suntsitzeko antolatu da Birjabetze Kolektiboa: “Kolektiboaz mintzo gara, antolatuta gaudelako, edozein alternatiba indibidualistaren aurrean, elkartasuna gure praktikaren erdigunean kokatzen dugulako”, gehitu dute eta “jabetza kolektiboaren” ideia defendatzen dute, berreskuratutako espazio eta baliabideen erabilera zein kudeaketa “kolektiboki erabakitzen” dutelako.\nEginkizunei dagokienez, argi utzi dute Instituzioen “hutsuneak betetzea” ez dela beraien eginkizuna, eta ezta “eskubide soilen” aldarrikapena egitea ere: “Gure egitekoa sostengurako behar ditugun elementuak autoantolakuntzaren eta autogestioaren bitartez bermatzea da. Azkeneko urteetako ikasketa eta bizipenetatik abiatuz, okupazioaren praktikan zentratzea erabaki dugu; praktika honen sozializazioa sektore zabalago batean bultzatuz eta kolektibizatutako espazio ororen defentsa gaitasunean aurrerapausoak emanez”.\nOkupazio Bulegoa jarriko dute martxan, jabetza pribatuaren birjabetze kolektiborako jakintza tekniko zein juridikoak partekatzeko: “Etxe baten beharra duen eta kolektiboki lan egiteko prest dagoen edonori gure babesa eskainiko diogu. Krisi kapitalistaren testuinguruan, okupazioaren tresna inoiz baino beharrezkoagoa bilakatu da”.\nKolektiboaren nahia, “normalean iristen ez diren esparru sozialetara okupazioa zabaltzea” da, modu honetan, bizi baldintzak “era erreal” batean hobetzeko: “Sistema kapitalistarengatik zapalduak garenok interes komunitate bat osatzen dugularen ideiatik abiatuz, gure bizitzako beharrizanak komunalki asetuko dituen elkartasun azpiegitura bat sortu nahi dugu, etxebizitzatik hasita”.


Euskal Erkidegoko, Akitaniako eta Nafarroako erakundeek Euroeskualdeko onkogeriatria behatokia eratu dute. — Euskampus Fundazioa\nEuskal Erkidegoko, Akitaniako eta Nafarroako erakundeek Euroeskualdeko onkogeriatria behatokia eratu dute.\n2018/04/24 14:55:00 GMT+2\nApirilaren 24an egin da Onkologikoan ONCONAEN proiektuaren hasierako bilera. Proiektu honek, Basque Health Cluster buruan duela, onkologia geriatrikoaren Euroeskualdeko behatokia sortzea du helburu, bestelako jarduera batzuen artean.\nEra berean, beste jarduera horien barruan, mugaz alde bietako hiru herrialdeotako enpresa eta ikerguneen arteko lankidetza sustatuko da zahartzaroaren eta kronikotasunaren inguruan.\nProiektu honen barruan, aipatutako BASQUE HEALTH CLUSTER eta ONKOLOGIKOAz gain, CCI BIHARTEAN, BIODONOSTIA, C. HOSPITALARIO NAVARRA, EUSKAMPUS, Cluster GIPSO, SIRIC-BRIO, SODENA eta Cluster TIC-SANTÉ dira kide eta parte hartzaile.\nUrrutikoetxea Onkologikoko doktore zuzendariak egindako ongi etorriaren ostean, Marc Moulin Akitania berriko, Euskal Erkidegoko eta Nafarroako Euroeskualdeko zuzendariak balioan jarri du mugaz gaindiko proposamenaren garrantzia, bai minbizi eta zahartzearen gaiak berez duen inportantziarengatik, nola bertan ari diren eragileen eta hauek burutzen dituzten jardueren bikaintasunarengatik.\nHala da, minbizia, orain gaixotasun kronikotzat hartzen dena, Euroeskualdean heriotza eragiten duen arrazoi nagusia dugu eta adinekoen heriotzen % 30era iristen da. 2050ean, minbizi kasuen % 50ak 75 urtetatik gorako populazioari eragingo dio.\nGure gizarteak aurrez aurre duen benetako erronka da eta gure gobernuek, osasun sistemek eta enpresek batera erantzun beharko diote. Problema oso antzekoa da hiru lurraldeetan eta, horregatik, tokian tokiko jakintza eta gaitasunak elkartuz ebazpide eta konponbide hobeak erdietsiko genituzke seguruenik.\nProiektuaren inaugurazioan, jendeari irekitako saioa izan dugu Ander Matheu Biodonostiakoak eta Laura Basterretxea Donostia ospitaleko doktoreek eskainiko ponentziekin. Jardunaldia ateak itxita jarraitu da. ONCONAEN ekimenak diziplina anitzeko proiektua bultzatu eta hasiko ditu problema honi erantzungo dioten lehendabiziko estrategiak definitzearren, proiektuan diren kideak diseinatzen ari diren hainbat ekintza bide eta bitarte direla.\nONCONAEN onkogeriatriarako behatokiaren lehendabiziko emaitzak urriaren 16an aurkeztuko dira, gipuzkoar hiriburuan egingo diren “Akitania Berri, Euskal Erkidego eta Nafarroako osasun enpresen laugarren elkarretaratze\nMarc Moulin, directeur de la Eurorégion; María Pascual de Zulueta, directrice de Basque Health Cluster y Ander Urrutikoetxea, directeur d’Onkologikoa.\nIKUR 2030 Estrategia, etorkizunerako apustu sendoa.\n2021/05/31 18:25:00 GMT+2\nHizkuntza gutxituen soziodidaktika: EUSKOOC mugaz gaindiko proiektua\n2021/05/24 10:02:00 GMT+2\nUPV/EHUren eta Bordeleko Unibertsitatearen arteko KOTUTELA-KO doktoregoentzako bekak\n2021/05/19 10:15:00 GMT+2\nMugaz gaindiko praktikak UPV/EHU - Bordeleko Unibertsitatea\n2021/05/10 19:15:00 GMT+2


ItzuL Zerrendaren Informazio Orria\nItzuL -- ItzuL\nItzuL posta zerrendaren gaia:\nOrain arte zerrendara bidalitako mezuak ikusteko, ikus itzazu ItzuL artxiboak.\nItzuL posta zerrendan nola parte hartu:\nZerrendakide guztiei mezua bidaltzeko, idatzi hona: itzul@postaria.com.\nItzuL posta zerrendan Harpidetzeko:\nItzuL posta zerrendan izena eman, ondoko eskaera-orria betez. Mezu bat bidaliko zaizu, zure eskaera berretsi dezazun. Mezu horren helburua, zu ez zaren beste bat zure izenean harpidetzea sahiestea da. Zure konfirmazioa jasotzen denean, harpidetza-eskaera moderatzaileari bidaliko zaio, onar dezan. Onartu bezain azkar jakinaraziko zaizu. ere baia Zerrenda hau ezkutua da; zerrendakideen izenak kudeatzaileak bakarrik ikus ditzake.\nItzuL Posta Zerrendako Harpidedunak:\nItzuL zerrenda uzteko, pasahitza jasotzeko, edo harpide-aukerak aldatzeko sartu zure harpide-helbidea:


Haurren eskubideak - Bizkaia 21\nEskubide guztiak bazterkeriarik gabe jaso behar dituzte. Berdintasunerako eskubidea, arraza, erlijioa edo nazionalitatea kontuan hartu gabe.\nBabes berezia jasotzeko eskubidea, fisikoki, mentalki eta sozialki osasuntsu, duin eta libre haz daitezen.\nJaiotzetik izen bat eta nazionalitate bat izateko eskubidea.\nGizarte Segurantza jasotzeko eskubidea, osasuntsu jaio eta haztekoa; elikadura, etxebizitza eta osasun-arreta egokia izateko eskubidea.\nUrritu fisiko edo psikikoek hezkuntza eta arreta bereziak jasotzeko eskubidea: haien egoera zehatzak eskatzen duen tratamendua, hezkuntza eta zaintza jaso behar dute.\nNortasuna osoki eta orekatsu garatzeko, familiak eta gizarteak maitatua eta ulertua izateko eskubidea.\nDoako eta derrigorrezko hezkuntzarako eskubidea, gutxienik oinarrizko mailetan.\nAbandonatua eta lanean esplotatua, utzia ez izateko eta krudelkeriarik ez jasotzeko eskubidea.\nHaurrak zoriontsu egitea da haur horiek onak izateko biderik egokiena.


Barakaldoko After Life taldea Leioako XIX. Pop Rock Lehiaketako irabazle orokorra izan da. Eta gainera, Metal modalitateko irabazlea izan da ere. Finalak ekainaren 14an ospatu ziren Ikea Barri Plazan. Pop-rock atalean Salamakako Bye Bye Lullaby taldea eta Bartzelonako Lemozine taldea…


Donostia Kultura: inpaktu ekonomiko eta sozialaren azterketa. Laburpena - Estrategia Donostia\nDonostia Kultura: inpaktu ekonomiko eta sozialaren azterketa. Laburpena\nEgilea: Donostia Kultura\nArgitalpenaren urtea: 2015 Apirila\nDonostia Kulturak hirian eta ingurunean duen inpaktua neurtzeko Ikertalde enpresari eskatutako azterketaren emaitza nagusiak jasotzen ditu, dokumentuak, ekonomiaren ikuspegitik baino gehiago (baina baita alderdi horretan ere), hiriarentzat dakarren eragin sozial eta dinamizatzailearen ikuspegitik.\nIkerketak zera azpimarratzen du ondorio nagusi bezala: Donostia Kultura eragile ekonomiko garrantzitsua da hiriarentzat bere jardunbideari esker, aurrekontuaren parte handi bat txertatzen baitu bertako gizartean, lanpostu asko sortzen baititu, publiko mota desberdinak mugiarazten eta hirugarren sektorean gastatzera behartzen, eskaintza hurbila egiten duelako, doako zerbitzuak eskaintzen dituelako eta bertako kultur enpresekin eta bertako sorkuntza-industrien ehunarekin oso lotuta dagoelako.\nInpaktu zuzenei dagokienez, Donostia Kulturak 25 milioi euro baino gehiagoko aurrekontua erabiltzen du (% 75 Udalak jarria, eta % 25 diru-sarreretatik datorrena).


Porru pasteltxoak - - Tolosaldeko ataria\nAintzane Artola 2021-04-13 11:27\nErrezeta erraz bezain goxoa proposatu du oraingoan Aintzane Artolak Errezeten Txokoaren tartean. Quichea edo pastel gazia egiten den moduan, baina pintxo formatuan.\nGaraiko barazki bat hartu, azokan aurkitu daitekeena, eta zerbait azkarra, erraza eta ikusteko polita eta jateko goxoa egingo dugu: porru pasteltxoak.\nTamainari erreparatuta, madalena tamainakoak izango dira, baina kasu honetan jaki gazia prestatuko dugu.\nLehenik eta behin, porruak garbitu eta zatituko ditugu (zentimetro erdiko tamainan). Zartagina olio apurtxo batekin berotzen jarri eta bertan goxatuko dugu porrua (15 bat minutu beharrezkoak izango dira). Ikusten badugu erretzen hasten zaizkigula berriro olioa bota beharrean, koilarakada bat ur gehitu ahal diogu, olio gehiegi erabili gabe biguntzen joateko.\nPorruak egiten diren bitartean, ontzi batean hiru arrautzak irabiatuko ditugu. Gatza ere gehituko diegu. Jarraian, esne-gaina gehituko diogu. Esne-gaina ez da harrotu behar, baina nahastu bai egin behar dela.\nMadalenak egiteko ontziak baldin baditugu, horiek dira erabiliko ditugunak. Horretarako enpanadila moduko oleak erabiliko ditugu. Ontzietan kokatuko ditugu olea hauek eta jogurt pote baten laguntzarekin hutsunea sortuko dugu. Sortzen dugun hutsune horretan, forma horretan beraz, gure nahasketa sartuko dugu. Nahasketa era orekatuan botako dugu gure oreetan, guztiek arrautza, porrua... kopuru antzekoetan izan dezaten.\nNahasketa oreetan prest dugula, labera sartu aurretik, nahi izanez gero, gainetik, gazta birrindu apurtxo bat bota ahal diegu.\nBehin labera sartu eta 15-20 minuturen buruan prest izango dugu gure platera. Labetik ateratzen dugunean, kanpotik, hazita egongo dira gure pasteltxoak eta era berean, barrutik, mamituta. Eginda dagoela baieztatzeko, bizkotxo bat prestatzen dugunean bezala, orratz bat sartu eta lehorra ateraz gero eginda dagoen seinale.\nGaurkoan gure proposamenean porruari heldu diogu, baina errezeta berdina garaiko beste edozein barazkirekin egin daiteke: brokolia, romaneskua, azenarioa...\n200 ml. esne-gain.\n8 enpanadila ore.


Ez dago irizpide finkorik harreman bat bukatzen ari den jakiteko. Gainera, harreman hori zenbat eta luzeagoa izan eta hausturak zenbat eta pertsona gehiago ukitu -jende askok seme-alabak jartzen ditu argudio elkarrekin bizitzen jarraitzeko, krisia gorabehera-, orduan eta zailago gertatuko da hausteko erabakia hartzea. Esan liteke harreman batek bikotekideei hura hasteko motibo izan ziren elementu haiek -afektibitatea eta emozioa, ziurtasuna, sexu gozamena…- emateari uzten dionean aldaketa gertatu behar deneko inflexio puntua iritsi dela.\nKrisi bati aurre egiten zaion moduaren arabera, bikotekideek etapa horretan jokatzen duten moduaren arabera, harremana sendotu egingo da edo bukaeraren lehenengo fasea izango da. Hau da, bikotearen gatazka-fase batean egin beharreko galdera ez da “hau bukaera al da?”, baizik eta “bukaera izatea nahi al dut?, harreman honek dakarren konpromisoari eusten segitzea interesatzen al zait?”. Labur esanda, bolada txar bat, baldin gainditzen bada, krisi bat besterik ez da izango, baina harremana bukatzen bada, banantzea izango da. Egoera zail horretan erabaki bat hartzeko, lagungarri izan daiteke zenbait galderari erantzutea: Maite al dut? Elkarrekin eta norabide berean begiratzen al dugu, helmuga bera al dugu? Beste pertsonarenganako interes sakona sentitzen al dut? Desio al dut? Bestearenganako konfiantza osoa al dut? Eta harremanean? Hausnartu eta konprometitu egiten naiz beste pertsonari eta gure harremanari -hura hobetze aldera- zer eman diezaiekedan ikusteko?\nAdos jartzen ikastea. Bai nirea bai zurea kontuan hartu eta eztabaidatu behar dira, “gurea” definitu ahal izateko.\nBikotekidea harrotasunez zaintzea. Sexua, laztanak eta “maite zaitut” eta antzekoak agerian jarri, esan egin behar dira. Ez du balio esan beharrik ez egoteak.\nGalera guztiek bezala, bere faseak izango ditu: negarra, atsekabea, gertatu zaiguna nekez sinistea, haserre bizia eta amorrua, errudunak bilatzeko premia… Halako zerbait gertatzea normala da, eta halaxe behar dugu hartu.\nEgin dezagun balantze autokritiko bat: nolakoa izan zen harremana, zertan huts egin genuen guk… Modu horretan ikasi eta etorkizunean oker berberak egitea saihestuko dugu.


Iruña Veleia komuneko grafologoak eta Sustatun ezabatu duten azken mezua | Iruña Veleia gorria\n« Bi mila urteko ostraka eta arazoa\nKomuneko grafologoak. Juan Martin Elexpuru »\nIruña Veleia komuneko grafologoak eta Sustatun ezabatu duten azken mezua\nSustatu n ezabatu duten azken mezua:\nIgandea, abenduak 19, goizeko 9:30etan\nBi aldiz saiatu gara testua igotzen Veleiako 2004. urteko komunetako kasua izeneko gai barruan, eta, ikusi dugunez, “Arabako Iruña eta XIX. mendeko medikuntza” artikuluarekin Sustatuk egin zuen moduan, gai hau berriro ZENTSURATUTA DAUKA. Ez digu uzten komentariorik sartzen. Beraz, ez gara, aurrekoan bezala, bost aldiz, aste betez, saiatuko ea zentsura hesia zabaldu duten gaia amaitutzat ematen denean. Nahikoa da atzokoa (hasieran sartu zena) eta gaur igandean bi saio. Ez dugunez lortu, gai honi buruzko Ostraka euskalduna eta Martin Elexpururen blogera testu hau bidali dugu, interneteko nabigatzaileek iruzkin hau ezagutu dezaten.\nIgandea, abenduak 19, goizeko 9:15ean\nLarunbat honetan, gaueko 22:00etan ondorengo testua jarri genuen eta Sustatun argitaratu zen. Gaur igandea, abenduak 19an, goizean, gure harridurarako testua ezabatuta dagoela ikusi dugu. Zorionez, ordenagailuan gordeta genuen gehiena –ez jarri genuen testuaren azken bertsioa-, eta, berriz ere igotzen saiatuko gara. Ea oraingoan Sustatuk zer egiten duen:\nLarunbata, abenduak 18, gaueko 22:00etan\nSustatu, Elkar bezala, sinismena galtzen ari da. Orain hilabete bat argitaratu genuen artikulu baten harira, “Arabako Iruña eta XIX. mendeko medikuntza”, hainbat eritzi egon zen eta gure azken iruzkina, aste betez, Sustatuk zentsuratu egin zuen. Lau aldiz igo egin genuen eta ez genuen jaso gure posta elektronikoan ditxosozko lotura onartzeko.\nEzin izan genuen sinetsi, behin, bi aldiz, hurrengo egunean berriro, handik bi egunetara berriz ere… 4. saioa egin ondoren eta iruzkina argitaratzen ez zela ikusita, mezu bat bidali genuen Code Syntaxera, Sustatuz arduratzen den enpresara eta ez genuen erantzunik jaso.\nHori ikusita, beste mezu bat bidali genuen Goienara, horiek ere webgune honen sustatzaile gisa agertzen direlako. Haiengandik, handik gutxira, erantzun adeitsu bat jaso genuen, esanez, haiek ez zirela Sustaturen ildoaz arduratzen.\nBosgarren saioan, hau da, bi enpresetara mezuak bidali ondoren, sartu zen. Guk egindako azken komentario hori Iñaki izeneko bati faltsutasunaren alde esandakoari erantzutekoa zen. Noski, aste betez, bere hitzak hor geratu ziren eta eztabaida amaitutzat bezala geratu zen.\nOrain Sustatuk, epaileak eta akusazioak (Eliseo Gilek) jaso ez duten txosten bat hamaikagarren aldiz aipatzen digu, Berriak orain urtebete egin zigun antzera (beste alderdiari iritzia galdetu gabe noski nahiz eta goitik behera larrutu). Aldundikoek txosten grafologiko misteriotsu hau Epaileari eman ez badiote, argi dago zergatik izan den, ez duelako ezertarako balio.\nBarkatu… bai balio duela, euskal prentsari esker, oraindik beste txostenak, Descartesena, edo kolarena ez dakiten batzuk engainatzeko oraindik balio du, alajaina.\nSustatuk gai honetan hartu duen jarrera ikusita pena ematen digu. Hedabide batek jakin behar du distantzia mantentzen, alderdi baten alde ez egiten, inpartziala izaten saiatu behar da. Sustatu, Berria (partzialki bada ere) eta Elkar hirurak batera, euskararen kontra El Correok hasi zuen gurutzada honen aktore nagusiak bihurtu zaizkigu oraingoan. Bai, gai honetan, txosten grafologiko hauetan El Correok, Berriak, Sustatuk eta Elkarrek bat egin dute, %100ean.\nBitxia da prozesu hau, hau da, lehenengo erdal prentsak kanpaina hastea eta nahiko beranduago euskal prentsak segida ematea gai honi. Badirudi erdaraz etorritako mezuak ez zirela euskaldunentzat hain sinesgarriak eta, taktika aldatu behar izan dutela.\nGurutzada honetan, noski, euskal filologo bik erantzukizun osoa dute. Lakarrak eta bere abizena euskaraz idazteko gai ez den Gorrotxategik. Arabako Iruñako ostrakengatik gaur egungo euskal filologiako puntu gutxi batzuk aldatu behar direla ikusita, eta lan hori egiteko ez gaitasunik, ez mailarik ez dutela ikusita, artilleria osoarekin ari dira, faltsutasunarekin, espainiar inteligentziarekin bat eginda (Nuñezen batzordean dauden 20tik 18 hortik datoz, ze pasada ez?).\nNahiz eta haien ideiak mahai baten defendatzeko gai ez izan! Batek esan duen moduan, “cuando estaban desenterrando las ostracas estaban enterrando el protoeuskera de Lakarra”. Esaldi batean auzi guzti hau edonork ulertzeko moduan azaldu digu.\nMitxelena, etorri mesedez, zure dizipulu harro (Lakarragatik) bezain ezjakintsu hauek (biengatik) bere lekuan jartzera, arren.\nEgia esan ez dago txarto Arabako Aldundiarekin harreman onak izatea. Orain gutxi Arabako Hitza abian jarri da eta eskertzekoa da Aldundiak Berriari emandako laguntza. Zinez pozten gara euskaraz informatuta egoteko emandako aurrerapauso honegatik baina atzean besterik ote dagoen pentsarazten digu. Sustatuk ere baten-baten faboreak irabazi nahi ahal ditu?\nEsklaboen garaian bezala, haiek maneiatzeko zer hobeto beste esklabo batzuk baino. Euskaldunak engainatzeko ere, espainiar batzuk ekarriko balizkigute ez lirateke hain sinesgarriak izango (nahiz eta batzuk bai ekarri dizkiguten badaezpada). Euskara jipoitzeko askoz hobeto beste euskaldun batzuek egitea. Negargarria.\nIruña Veleia argitu.\nLaburpen hitzak: argitu, euskara, grafologo, iruña_oka, sustatu, veleia\nThis entry was posted on 2010/12/19 at 10:30 pm and is filed under Uncategorized.\tYou can follow any responses to this entry through the RSS 2.0 feed. You can leave a response, or trackback from your own site.


Urola Erdiko Mankomunitatea : Poltsa konpostagarriak banatzeagatik diru-laguntza emango die Mankomunitateak Azkoitia, Azpeitia eta Zestoako establezimendu batzuei, horretarako izena emateko epea zabalik dago.\n2016/04/08 Zestoa | Azpeitia | Azkoitia\nDeialdi honen helburua da Azkoitiko, Azpeitiko eta Zestoako merkataritza- eta zerbitzu-establezimenduei diru-laguntzak ematea, lehiaketa erregimenean, 2016an poltsa konpostagarriak banatzeko zerbitzua eskain dezaten. Kanpaina hori bultzatzeko hamar mila (10.000,00) euroko diru-laguntza emango du Urola Erdiko Mankomunitateak, 2016. urtean. Diru laguntza hamar establezimenduk jasako dute, beraz, 1.000,00 euroko diru-laguntza izango du bakoitzak.\nPoltsa konpostagarriak jasotzeko aukera auzo desberdinetara zabalduko da, zerbitzua herritarrei hurbilduko eta erraztuko zaie, honela. Baliabide gehiago eman nahi zaizkie herritarrei hondakinak jatorrian bereizteko, are eta hondakin organiko gehiago biltzeko gaika, alegia.\nDiru-laguntza lerro horren onuradunak 10 izango dira guztira, honela banatuta, zehazki:\n- 4 establezimendu Azkoitian\n- 4 establezimendu Azpeitian\n- 2 establezimendu Zestoan.\nEstablezimendu onuradunak auzo desberdinetan egongo dira eta ostalaritzako establezimenduak ezin izango dira onuradun izan (Zestoan izan ezik). Lan hau lagunduko da diruz: herritarrei poltsa konpostagarriak banatzea (2 biribilki) establezimendu horien arreta-ordutegian. Poltsak dohain banatuko dira. Jarduera-epea urtebetekoa izango da Mankomunitateak onuradunari poltsak eman eta hurrengo egunetik hasita.\nDeialdi honetako diru-laguntzak lortu ahalko dituzte jarraian aipatuko diren baldintzak betetzen dituzten pertsona fisiko edo juridikoek:\na) Jarduera Azkoitiko, Azpeitiko eta Zestoako merkataritza- eta zerbitzu-establezimendu iraunkorretan gauzatzea.\nb) Jendearentzako arreta eskaintzea goizez eta arratsaldez.\nc) Azken urtean benetako presentzia eta jarduera izatea udalerri horietan.\nd) Udal-lizentzia izatea edo jarduera-aurreko jakinarazpena aurkeztu izana ziurtatzea eta jarduera ekonomikoen gaineko zergan alta izatea.\ne) Lokala irisgarria izatea. Baldintza hau betetzen ez duen eskatzailerik ez badago, prozedura gainontzekoekin jarraitu ahal izango da.\nDiru laguntza eskatzeko epea, maiatzaren 6an amaituko da, eta eskaera-orriak eskuratu eta betetzeko argibideak Azkoitiko Hondakinen Informazio Bulegoan, Urola Erdiko Zerbitzu Mankomunitatearen Azpeitiko bulegoan eta Zestoako Hondakinen Informazio Bulegoan emango dira.\nDiru-laguntza eskatzeko oinarriak\nDiru-laguntzak eskatzeko oinarriak (aldaketa)


Usoa usoarekin - Deia\nxabier euzkitze 17.04.2022 | 00:14\nAskok ez lituzkete lau esaldi josi ahal izango hierarkian gorago dutenaren doktrinaz\nREALAREN jarraitzaile izateak lausoaldi luze samarretara kondenatzen gaitu nahi baino sarriago. Aspaldion poliki gabiltza: kopa bat irabazi, berriz ere Europako lehiaketetan sartzeko borroka estuan... Zorigaitzez, badugu azken boladan aurkarien golek baino gehiago atsekabetzen gaituen gertakaririk. Urtarrilean Atletico Madrilen autobusari harrika aritu zitzaizkion lepoko txuri-urdina zeramaten dozenaka lagun. Herenegun Betiseko zenbait jarraitzaileri eraso egin zieten beste dozenaka batzuek. Atxilotutako biak ere txuri-urdinak omen, baina Alavesen "jarraitzaileak". Interes amankomunak defendatzera etorriak, agi danez.\nBerria hedatu bezain laster heldu zitzaizkigun ñabardurak: ez ziren Betiseko jarraitzaile soilak, probokatzera etorritako naziak baizik. Naziak erruz ugaldu dira orain mundu zabalean, eta antinaziak oldeka. Nonbait aterpetu behar-eta, futbolean gotortzen dira. Hortxe aurkitzen dute beren frustrazio ezkutuei eta desio agerikoei bide emateko lurra.\nHedatuxe dira jarrera ultrak. Gehiegizko deriotzot ideologia deitzeari, edo pentsaera. Askok ez lituzkete lau esaldi josi ahal izango hierarkian gorago dutenaren doktrinaz. Hark badio, zerbaitegatik izango da. Gu muga gaitezen gure taldearen irudia tatuatu eta batea edo labana erabiltzen ikastera.\nEz dute probokatzea eta giroa nahastea beste helbururik, eta aise erdiesten dute. Lepoko txuri-urdina zeramaten horiek zer lortu dute herenegungo jipoiaz? Zer harrera egingo digute geu, baketsu bezain xalo, edonora goazelarik? Benetan pentsatzen al dute hurrengo bisitan ez direla gehiago eta oldarkorrago etorriko? Giroa kakaztera datorrenarentzat ba ote da gauza etsigarriagorik mundu guztiak ez ikusiarena egitea baino? Usoa usoarekin, belea belearekin.\nAzkoiti eta Azpeiti.\nBeti eskalak kentzen.\nSemana grandísima en Diestralandia\nApuñalada una mujer en Barakaldo: "Me mata, tiene un cuchillo"\nTalentos con mucho filo en los DEIA Talent Sariak\nIlune, instantáneas que transmiten emociones\nPaul Giamatti se incorpora a la serie ´30 Monedas´\nLakua plantea el traspaso de Salvamento Marítimo para reactivar las transferencias\nJaime, el sacerdote más joven de Euskadi: "Escogí el sacerdocio porque me hace feliz, aunque resulte raro"\nCosmo se suma a la celebración del Orgullo LGTBIQ+ bajo el lema ´Juntos por la diversidad´


DARABILBO: Darabilbo, berriro martxan.\nDarabilbo, berriro martxan.\nGeu hemen normalidadera-edo bueltatzeko asmoz. Ekainean agenda txikia daukagu, zaila izan baitzaigu tokirik topatzea ekitaldiak egiteko. Baina jakin agenda hau zirriborroa baino ez dela, hilean zehar osatzen joango gara-eta ekitaldiak lotu ahala.\nMomentuz hiru kontu ditugu zuei eskaintzeko:\nGaragardo dastaketa pare bat online . Bai, ondo entzun duzue. Jitsiren bidez egingo ditugu eta izena ematen dutenei garagardoa nola lortu jakinaraziko dizuegu.\nAurrez aurre, bestetik, gozogintza ikastaroeri eutsiko diegu, baina egoera honetan murriztu behar izan dugu parte hartzaileen kopurua erdira, 6 baino ez. Ez kezkatu, jende askok izena ematen badu, gehiago egiteko aukera badago.\nBestetik, Egunean Behin lehiaketaren 4. denboraldian parte hartzen ari gara Darabilbo taldearen bidez. Taldeko lehenaz gain, guztiek sariak lortzeko aukera izango duzue. Beraz badakizue, aplikazioa deskargatu eta bidali whatsapp bat 607530132 telefonora datu hauekin: izen-abizenak, helbidea, posta elektronikoa eta jokoan duzuen ezizena. Zorte on.\nAstiro baina seguru. Jakin aurrez-aurreko ekitaldietan osasun-neurri guztiak hartuko ditugula, 2 metroko distantzia eta parte hartzaileek maskara jantziko dute.\nEgilea: DARABILBO ordua: 16:18\nEtiketak: 2020, agenda, Darabilbo, Ekaina, EzGaituMututuko, PraktikatuEtaBizi


Algodonerako eta Michelineko lan baldintzak - Ahotsak.eus\nAlgodonerako eta Michelineko lan baldintzak\nAlgodonerako eta Michelineko lan baldintzak
Algodoneran emakume askok egiten zuten lan baina gizonen lan desberdina egiten zuten. Erreleboan zebiltzanean 15 minutuko etenaldia izaten zuten jateko. Michelinen norbaitek baja hartzen bazuen beste biren artean egiten zuten haren lana, bakoitzak 12 orduz lan eginez. Hura gehiago kobratzen zen. Michelinen Algodoneran baino hobeto kobratzen zen.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ADU-006-018 kodeko bideoa nahi duzula aipatzea: ahotsak@ahotsak.eus\nAlgodoneran emakume askok egiten zuten lan baina gizonen lan desberdina egiten zuten. Erreleboan zebiltzanean 15 minutuko etenaldia izaten zuten jateko. Michelinen norbaitek baja hartzen bazuen beste biren artean egiten zuten haren lana, bakoitzak 12 orduz lan eginez. Hura gehiago kobratzen zen. Michelinen Algodoneran baino hobeto kobratzen zen.\nGaia(k): Ekonomia eta industria , Ekonomia eta industria » Lan-baldintzak , Ekonomia eta industria » Emakumeak lan-munduan (etxetik kanpo) , Ekonomia eta industria » Langileen arteko harremana eta langile-mugimenduak , Ekonomia eta industria » Industria motak » Ibilgailu-industria , Ekonomia eta industria » Lantegiak » Gipuzkoako lantegiak\nSareak josten II\nLan-istripuak Patrizioren fabrikan\nEskolara ez joateagatik, lanera\nEzkondutakoan, lana utzi behar\nMeatzean lan egiteagatik, soldadutzatik libre\nGaztetatik lan asko egin behar jan ahal izateko\nEmakume askok lana lagatzen zuten ezkondutakoan


Adi, prest, Jeiki Gazte! | Enbata\nAccueil / Articles / Opinion / Chroniques / Adi, prest, Jeiki Gazte!\n« Qui ne dit hameau consent !\nEn route pour Pays Basque 2040 ? »\nPar Ibai Agirrebarrena | Publié : 28/10/2013\nNola aurkezten duzue gaur egun abertzale izaitea ideia eta hitz hori bera ezagutzen ez duten zuen inguruko gazteei?\nHasteko ; azpimarratu nahi dugu «abertzale» hitzaren definizioa biziki zabala izan daitekeela eta beraz lerro soil hauetan zaila dela aipaturiko kontzeptuaren definizio oso bat emaitea. Horrez-gain, «abertzalea» zer den ulertu ahal izateko, «aberria» hitza zer den ulertu behar dela pentsatzen dugu.\n«Aberria»-ren kontzeptuari dagokionean, azpimarratu dezakegu «nazioa» eta «aberria» kontzeptuak ber mailan ezartzen ditugula, batzuentzako «nazioa» kontzeptua ulergarriagoa delakoan. Gure ustetan, argi eta ozen diogu Euskal Herria «aberri» bat edo «nazio» bat dela eta are gehiago Euskal Herria Euskaldunon aberria edo nazioa dela.\nZergatik diogu nazioa edo aberria dela? Ezaugarri kokretu batzuk dituelako :\nHasteko Euskal Herriak bere historia propioa du, adibide garbiena dugularik Iruñea eta Nafarroako erreinuaren garaia.\nEuskal Herriak kultura propioa du: Euskal dantzak, bertsolaritza, arkitektura, musika, herri-kirolak, gastronomia, literatura eta abar luze bat…\nGure aberriak hizkuntza propio bat du, hots, momentu huntan bertan erabiltzen dugun hizkuntza, gizaki izatetik Euskaldun egiten gaituen komunikatzeko tresna : Euskara.\nEuskal Herriak bere lurralde definitua eta zehatza du ere, zatitu ezin diren Zazpi probintziez konposaturik.\nEuskal Herria komunitate politiko bat da, hau da, Euskal gizarteak edo komunitateak bere geroa elkarrekin hautatu eta eraikitzeko nahia agertzen du.\nBeraz, aipaturiko ezaugarri nagusi hauek definitzen dute Euskal Herria nazio gisa edota aberri gisa.\nOrain berriz ere «abertzale» hitzari interesatuz, kontzeptuak hain argiki erraten digun bezala, abertzalea aberriaren zalea izango litzateke. Euskal Herria eta berau definitzen duten ezaugarrien zalea hain zuzen ere.\nZehaztearren, gure ustetan, abertzaletasuna edo abertzale izaitea, barne-sentimentu bat da. Barne-sentimentu horrek Euskal Herriarekiko atxikimendua eta afekzioa isladatzen ditu. Sentimentu hori norberak sentitu dezake forma ezberdinetan baina Euskal Herriarekiko atxikimenduan oinarritua izango da beti.\nBatzuentzako sentimentua gehienbat Euskararengan duten maitasunean oinarrituko da, aldiz beste batzuk gastronomian edota historian oinarrituko dute beraien sentimendua. Baina azkenean sentipen ororen oinarri Euskal Herria eta bera osatzen duten ezaugarrieri atxikia izanen da. Sentimendu hori sentitzen duen oro da abertzalea eta ez gira gutti.\nOndorioz, «abertzalea» izango litzateke Euskal Herriarekiko atxikimendua eta afekzioa sentitzen duen pertsona oro, aipaturiko sentimentua asumitzen duelarik.\nGazte Erakunde berriaren eratzeko Lehen Biltzar Nagusia\nZein dira aintzinean emaiten dituzuen jendarte edo ekonomia eredu ezkertiarraren ezaugarriak ?\nHastapenetik erraten dugun bezala, gure dinamika ezkertiarra da. Ezkertiarra diogun heinean, balore zehatz batzuk aldarrikatzen ditugu, justizia soziala, elkartasuna, eta demokrazia parte hartzailea bezala.\nGure ustetan, gaur egungo sistema ekonomikoa eta finantzarioa aldrebesturik dira. Izan ere, sistema berak oinarri desegokiak dituela pentsatzen dugu. Ezin dezakegu injustizia soziala babesten eta bultzatzen duen gaur egun martxan dagoen bezalako sitema bat babestu edota bultzatu. Europan eta oro har mundu mailan inplantatua izan den sistemarekin desadostasun garbi erakusten dugu.\nGaur egun, Euskal Herriak, biztanle guztien arteko berdintasuna lortu eta mantenduko duen sistema bat beharrezkoa du. Gure sistema jendartea konposatzen duten pertsonen arteko berdintasunaren mesedetara izan behar da eta ez gutti batzuen aberastasuna handitzeko. Gure nahietan da elkartasunean oinarritutako gizarte justu bat teorizatzea, gauzagarri bilakatzea eta ondoren praktikoki egitea.\nGazte Dinamika Berriak eta ondoren sortuko den gazte antolakuntzak, bere lehentasunetan izango du justizia sozialean eta norbanakoen berdintasunean oinarritua izango den gizarte eredu berri bat sustengatzea eta baita aipaturiko gizartearen zerbitzuan izango den sistema bat aldarrikatzea ere.\nBigarren Biltzar Nagusiko irudi bat\nMobilizazioaren krisia den garaia honetan « Jeiki Gazte » kanpainaren antolakuntzan 120 gazte pasa aktibatu dira? Zein izan dira arrakasta hori lortzeko azpimarratzen ahal zenituzketen egiteko molde ezberdin/berriak ?\nEgia da 120 gazte bildu izana arrakasta bat dela eta kontent agertzen gira kopuru horrekin. Gainera, azpimarratu nahi dugu 120 gazte horiek joan den Otsailetik burutzen ari giren eztabaida fase ezberdinetan parte hartu dutela.\nHasteko, Ipar Euskal Herrian, gazte ezkertiar eta abertzaleak batzen eta ordezkatzen dituen espazio edo antolakuntzarik ez zen. Beraz jadanik gabezia horrek naturalki leku bat utzi digu eta naturalki gazte multzo bat batu da Gazte Dinamika Berriaren baitan.\nHorrez-gain, gazte girenez, hastapenetik pribilegiatu dugu gazte izaera eta gazte ikuspegia. Hau da, aurrean izan ditugun eginbehar eta erronka bakoitzari gazte erantzun edo molde bat eman diogu. Modu horretan, gazteak Gazte Dinamika Berriarengandik hunkiak sentitu dira eta horrek errextu du hainbeste gazte batu izana.\nErakunde berri honen sortzeak zer posibilitate berri eskainiko ditu gazteriari eta oro har EHko jendarteari?\nGazteok egunerokotasunean arazo ugari ditugu. Adibideak ematearren, alde batetik ditugu ekonomia edo eros-ahalmenari lotutako arazo guztiak eta beste alde batetik ere gure Euskal nortasunari lotutako arazoak, Euskararen ezagupen falta bezala. Ezin dezakegu ahantzi ere ikasketeri lotutako erronkak eta baita etxebizitzaren arloan gazteok ditugun zailtasun edo ezintasun guztiak.\nGazte antolakuntza berriak arazo guzti horiek ulertu eta aztertu beharko ditu. Behin arazoak aztertuak direla, gazte erakundearen eginbeharra izango da arazoeri modu kolektibo batean erantzutea. Antolakuntzaren bitartez gazteok gure egunerokotasuneko arazoei aurre egingo diegu elkarrekin eta beraz eraginkortasunez.\nOndorioz gazte antolakuntza berria gazteontzako tresna bat izanen da, gure arazoei eraginkorki eta kolektiboki aurre egiteko. Gazteori eta Euskal Herriko jendarteari aportazio teorikoak eta praktikoak egingo dizkion gazte antolakuntza bat izanen da.\nAzaroaren 2ko egunaren programa oparoa dugu. Azpimarratzen ahal dizkiguzue zonbait atalen berezitasunak?\nBaionako kaleetan garatuko den egun osoko egitarau mardula antolatua dugu. Egia erran eguna osatuko duten atal guztiak interesgarriak eta erakargarriak dira.\nHalere bi atal zehazkiago aipatzearren, goizean nazioarteko eragileekin krisi ekonomikoa eta oro har sistema ekonomikoari buruzko hitzaldi/eztabaida bat burutuko dugu. Nazioarteko eragileak, beste herrialdeetako gazte antolakuntzak izanen dira. Konkretuki Nazioarteko gazte erakundeak honako hauek izanen dira: Kortsika, Katalunia, Okzitania, Frantzia, Kurdistan eta Italia. Nazioarteko eragileek eztabaidan modu zuzenean parte hartuko dute baina publikoak ere hitza hartzen ahalko du.\nBestalde «Jeiki Gazte!» eguneko hitzordu nagusia, gure gazte antolakuntza ezkertiar eta abertzalearen sorrera ekitaldia izanen da. Arratseko 7ak inguru, Baionako Mousserolles-eko harresien azpian instalatua izanen dugun karpa baten azpian, gure gazte antolakuntza berria estreinatuko dugu, ekitaldi eder baten bitartez! Ekitaldiaren bitartez gizarteratuko ditugu gure lan ildo nagusiak, oinarri ideologikoak eta baita gure izena edo logoa.\nAzken hitz edo oharrik irakurlea animatzeko Baionarat hurbiltzen eta geroan Gazte Erakundearen berrien /ekintzen jarraitzerat!\nGazte Dinamika Berrian parte hartzen dugun gazteok, iniziatiba hartu eta apustu handi bat egiten dugu epe motz, ertain eta luze bateri begira ezarriz. Gure antolakuntzak, Ipar Euskal Herriko ezkertiar eta abertzale tendentzia guztiak batuko dituela aurreikusten dugu, urteetako zatiketa historikoak behin bateko ahantzi asmoz. Horrez-gain, eta hortan datza gakoa, gaur egun egiten dugun parioak luzerako balio izango duela espero dugu, epe ertain-luze batean, ezkertiar eta abertzale eremu guztia batua izan dadin eta ondoren eremu horrek estrategia edo ildo bakar baten baitan lan egin dezan. Gaur egun egiten dugun gazte ezkertiar eta abertzaleen batasuna, biharko familia ezkertiar eta abertzalearen oinarria izatea desiratzen dugu.\nGure apustua ulertua eta babestua izan dadin, deitzen dugu ezkertiar eta abertzale oro gure egunean eta gehienbat ekitaldian parte hartzera.\nLa chasse à l’homme a débuté\nContre G7, un bilan en demi-teinte\nEco-social Identités International Politique Société


Zarauzko etxe babestuei bisita – Baigera\nIrailak 11, Baigerako arlo sozialeko talde bat Zarautzen izan da etxe babestuak ikusten. Baigerako zerbitzuen taldeak egin zuen bisita egiteko proposamena eta bisita honen kudeaketa Leire Etxaniz udaletxeko arlo sozialeko zinegotziak egin digu, eraikuntza erakusten bertako arduraduna eta Zarauzko arlo sozialeko zinegotzia egon ziren.\nTaldearen asmoa etxe babestuei buruz ahalik eta informazio gehien lortzea da. Kokapena, kudeaketa, kostua, diru laguntzak, etab.\nZarauzko bisita oso positiboa izan da, esperientzia interesgarri bat ikusi dugu eta esan behar da oso ondo hartuak izan garela.\nZarauzko eraikin hau berri-berria da, 2 urte da martxan dagoela, 45 etxe daude danera, 30 gela bakarrekoak eta 15 bi gelakoak. Lehenengo solairua dago okupatua 15 etxe. Barreneko solairua eguneko zentroa da eta gaineko hiru solairuetan bakoitzean 15 etxe daude. Zenbait zerbitzu eguneko zentrokoekin konpartitzen dira, osasun arreta adibidez.\nEtxe bakoitzak komun egokitu handi bat, sukaldea prestatuta, mikrouhin labe eta guzti, eta saloia telebistarekin. Etxe bakoitzak 35 metro ditu. Hartzen duenak dena prestatua hartzen du eta nahi izanez gero bakoitzak bere gustura dekoratzen du. Etxetik kanpo egongela bat ere badu telebistarekin. Zerbait azpimarratzekotan lekuaren txukuntasuna jarriko genuke.\nEtxea hartzeko lehenengo baldintza 60 urte edukitzea eta jubilatua izatea da.\nEtxea alokairuan hartzen da. Eta ohe bakarreko etxea 600 € ordaintzen da eta bi ohekoa 800. Dena dela, osorik ordaintzeko dirurik ez dutenen kasuan banaka aztertzen da. Prezio honen barruan etxeko gastuak, argindarra, ura etab. sartuta daude.\nErabiltzaileak norbera moldatzeko modukoa izan behar du, eta janari prestaketa eta etxeko lanak egitea aukerakoak dira, gehienetan norberak egiten du, baina bestek egitea nahi izanez gero gehiago ordaintzen du. Bazkaria eraikin bertan dagoen eguneko zentroan egiten da, hala nahi izanez gero. Norbera bakarrik moldatzeko gauza ez bada kanpoan irtenbideren bat bilatzen zaio. Behin irtenez gero etxea beste batentzat prestatzen da.\nEraikin berdinean eguneko zentroa dago, aurreko atetik sartuz gero, etxe hauetako sarrera alboko atetik egiten da. Sartu-irtenak ez dauka ordutegirik, kanpoko jendea, egunez bakarrik onartzen da.\nEraikina hesiarekin itxita dago eta hesiaren barruko aldetik ez dago inguru berderik. Eraikina ondo kokatuta dago, herri barrutik eta hondartzatik gertu.


Europa zaharra ezinean | Enbata\nAccueil / Articles / Opinion / Chroniques / Europa zaharra ezinean\n« « Sous cette mitre flottent d’autres papillons »\nDu Lac au Lycée ! »\nPar Jean-Louis Davant | Publié : 29/04/2016\nIheslarien uholdea izigarriko desafioa du Europak. Ez daki zer egin, ezinean dago, inolako erantzun orokor eta baturik ezin aurkituz dabila, ni beldur ezin bilatuz eta ezin nahiz ere. Estatu bakoitza bere aldetik.\nBerriz indartzen ari da muga “nazionalen” hertsiki zaintzeko ametsa. Ametsa diot, lurreko muga baten ongi zaintzea zinez ustekeria hutsa baita. Oroimen pixka bat eduki behar dugu historia hurbilari begiratuz. Munduko bigarren gerla denboran, aleman armada hemen hain indartsu zelarik, hain trebe, hain bipil, hain zorrotz eta bortitz, ez zen osoki heltzen pasaiaren oztopatzera, ez gutiagorik ere, zubereraz diogun bezala “ez hüllanik ere”. Mota guzietako iheslariak milaka pasatu ziren hemendik Nafarroa Garaira eta Gipuzkoara, mendi gora, ertaina edo apala gaindituz.\nEspainia frankistak, bere tzarrean, aterpetzen zituen, ez dut erranen onartzen, baina hartzen halere, gaurko Europa baino askoz ere esku zabalagoa agertuz bere probrezian, berriki gerla zibilak erresuma peko errekaratua zuelarik. Eta Frantziako Errepublikak, urte zenbait lehenago, gerla zibil horren denboran, iberiar iheslariak errezebitu zituen trumilka : denetara milioi erdia nonbait han, haietan 150.000 euskal herritar eta 300.000 kataluniar…\nEuropa nonbait zaintzen ahal bada, inguruan da, itsaso aldetik, itsasoko ibilera lurrekoa baino anitzez errexkiago ikusten eta oztopatzen ahal delako : batetik bederazka zeiharkatzea kasik ezinezkoa da, bestetik gordagiarik ez dago ur gainean. Gauza hori aski zentzuzkoa eta nabaria da, ez du argibide gehiagoren beharrik. Haatik inguruko zainketa Mediterraneo aldeko Estatuei uzten zaie : Espainia, Italia, Greziari. Ezin betezko eginbeharra dute, bereziki Grezia gaixoak : milaka dituen uharte txikiak nola zain ditzake, bere ahalmen eskasekin gainera ? “Mission impossible”, frantseses erraten den bezala.\nHego aldeko erresuma horiek lagundu behar lituzke beraz Europak, eta ez ditu egiten, edo hain guti. Kanpoari bergira, Europak ez du politika orokorrik, ikuspegi elkarturik, diplomazia baturik. Estatu bakoitza bere gisa eta kaxa dabila, bakarra bailitzan. Iheslarien kasuan, Alemania esku zabal agertzen da, baina besteak ez zaizkio jarraitzen, ez dute laguntzen ere. Suediak, ongi erauntsi ondoan, orain ateak hesten ditu. Egia da Dinamarkak iheslariak burrustan igortzen dizkiola, berak ez bihirik onartuz. Ekialdeko Estatuak ere berekoi, berak Europaz ongi baliatu ondoren. Iduri luke Europan sartu zirela diru gose soilez, batere europar espiriturik gabe. Haatik ez dira bakarrak egoismo hutsez etorri zaizkionak. Bainan egoismoan ere zentzu pixka bat behar da, justizia pixka bat ere.\nEstatu bakoitza bere gisa dabil,\ndeusek ezin du\nElkartasun eskasez, Estatuak jasaten dituen adarra segaz edo zerraz ebakitzen ari dira. Europa gaur norabiderik gabe dabil, noraezean, Mediterraneoa ezin zeiharkatuz dabiltzan iheslariz beteriko “radeaux de la Méduse” itsasontzi herratuak eta laster galduak bezala.\nOrain bezala jarraituz, Europa hondatzera doa, Estatuak halaber horrekin batera, ezen iheslarien uholdea deusek ezin du geldiarazi, bakeak ezik, eta hau antza denez urrun dago. Beraz Europak kudeantza orokor bat antolatu behar du, isuria itsas ertzean filtratu, egiazko iheslari politikoak onartuz, azioarteko legeak manatzen duen bezala. Baina gainerako etorkinekin zer egin? Beste arazo bat, kasik berdin latza…\nFrantziara mugatuz, nolaz hain guti egiten du? Eta Calais aldeko kanpamendu miserableen kasuan, nolaz ez da Bretainia Handiko gobernuarekin konpontzen, britainiarrek onar ditzaketen iheslariak han berean fitxa ditzaten eta itsas adarraren gainditzen lagun? Ezin sinetsia da! Beren kaxa pasatzea lortzen dutenak onartzen dituzte: beraz zeren ez gauzak behar bezala egin? Sinpleegi litzatekeelakoan ote?\nInternational Société Elections Politique Vue du Nord Basque Agriculture Ecologie Identités Eco-social Médias